Nikola Tesla – Minda Pencipta Serbia Yang Terpinggir

Sebut
nama Tesla, anda akan fikir dua nama. Pertama, pembuat kereta elektrik terkenal
yang menampilkan versi sebenar Tony Stark Elon Musk sebagai figura awam mereka.
Kedua, nama akhir bagi pencipta dan saintis Serbia-Amerika terkenal yang turut
menginspirasikan nama pembuat kereta elektrik di atas. Nikola Tesla mungkin
tidaklah segah Thomas Edison tetapi banyak ciptaannya memberi kesan hebat
kepada kemanusiaan hari ini.

Tesla merupakan anak jati Smiljan, Croatia yang ketika itu merupakan sebahagian daripada Empayar Austria-Hungary. Bapanya merupakan seorang paderi sebuah gereja Serbia Ortodoks sementara ibunya menguruskan pertanian keluarga. Semasa beliau berusia tujuh tahun, keluarga Tesla ditimpa tragedi apabila abangnya Daniel meninggal dunia selepas ditimpa kemalangan semasa menunggang kuda.

Insiden ini meninggalkan kesan mendalam terhadapnya sehingga menjadikan beliau seorang mistik. Semasa beliau dilahirkan, berlaku ribut petir yang kuat yang mendorong bidan yang membantu ibunya berkata, “Dia akan menjadi anak ribut.” Tetapi ibunya membalas, “Tidak, dia akan menjadi anak cahaya.”

Semasa kecilnya, Tesla sudah menunjukkan kebijaksanaannya terutama dalam penyelesaian matematik sehingga guru-gurunya menuduh beliau menipu dalam peperiksaan. Pada zaman remajanya, Tesla pernah jatuh sakit dan hanya pulih selepas bapanya membenarkan beliau tidak mengambil bahagian menjadi paderi dan bersetuju menyertai sekolah kejuruteraan.

Dua universiti yang pernah menjadi alma mater beliau ialah Universiti Teknikal Graz (pengajian matematik dan fizik) dan Universiti Prague (falsafah). Tetapi beliau tidak pernah menamatkan pengajiannya atas beberapa sebab seperti bertengkar dengan pensyarah, masalah perjudian atau tidak memenuhi keperluan subjek.

Di sebalik semua itu, itu tidak menghalangnya berhijrah ke Paris dan mula bekerja sebagai pekerja teknikal loji arus terus (DC) untuk Continental Edison Company. Dua tahun selepas itu, Tesla berhijrah ke Amerika Syarikat kerana ingin bekerja terus dengan Edison yang dianggap tokoh utama tenaga elektrik ketika itu. Dalam tempoh setahun, pencipta mentol itu tertarik dengan sikap rajin dan kebijaksanaannya menyelesaikan masalah.

Tetapi satu perkara yang mengakibatkan hubungan mereka renggang ialah bila Edison berjanji akan membayar $50,000 jika Tesla dapat menambahbaik pelan dinamo DC. Selepas bereksperimen selama berbulan-bulan, satu prototaip berjaya dihasilkan dan beliau menyangka akan dibayar atas hasil titik peluhnya itu. Tetapi Edison tidak berminat mengotakan janji itu dan menganggap itu hanya satu gurauan.

Tak lama selepas itu, Tesla meninggalkan Continental Edison Company dan mula menubuhkan syarikatnya sendiri. Bagi memastikan dirinya ada wang setiap hari, beliau bekerja sebagai pengorek longkang dengan gaji $2 sehari. Pada tahun 1887, usaha Tesla berhasil apabila dua orang pelabur bersetuju menanam modal dalam syarikatnya yang bernama Syarikat Elektrik Tesla.

Sepanjang 1887 dan 1888, beliau mempunyai 30 paten untuk ciptaannya dan dijemput memberi syarahan di Institut Jurutera Elektrik Amerika Syarikat. Syarahan Tesla menarik perhatian ramai orang termasuk bakal rakan kongsinya George Westinghouse. Westinghouse mengupah Tesla, mendapatkan lesen bagi motor AC ciptaan beliau dan memberi sebuah makmal untuk kegunaan pereka kelahiran Serbia itu.

Seperti dipaparkan dalam siri dokumentari drama The Innovators: The Men Who Built America, Tesla dan Westinghouse bersaing dengan Edison yang disokong J.P Morgan untuk penguasaan sektor elektrik sehingga ia digelar Perang Arus Elektrik (Battle of the Currents). Ini kerana kedua-duanya menggunakan arus elektrik berbeza dengan kedua-dua pihak saling mendakwa arus elektrik mereka jauh lebih selamat.

Terdesak untuk membuktikan AC lebih merbahaya berbanding tenaga DC yang digunakannya, Edison kemudiannya mereka kerusi elektrik yang dikuasakan oleh AC sebagai kaedah baru hukuman mati. Namun, taktik tersebut tidak menjadi dan ia makin mendorong Tesla berusaha menambahbaik ciptaannya itu.

Tetapi berikutan masalah dana, Tesla tiada pilihan melainkan menyerahkan hak royalti AC kepada Westinghouse bagi membolehkan mereka terus membuat kemajuan berkenaan AC. Pada tahun 1893, Westinghouse mencadangkan mereka menjadikan Pameran Pesta Dunia di Chicago bagi menunjukkan kehebatan AC berbanding DC.

Hasilnya, tenaga elektrik yang dihasilkan menerusi kaedah AC menerangi lebih banyak mentol lampu pesta berkenaan berbanding seluruh bandar Chicago dan menarik perhatian pengunjung dengan helah seperti menyalakan lampu tanpa sebarang wayar. Demonstrasi ini secara tidak langsung turut membantu Westinghouse mendapatkan kontrak pembinaan stesen tenaga elektrik di Air Terjun Niagara sekaligus menjadikan stesen itu stesen tenaga AC berskala besar pertama di dunia.

Walaupun dikenali sebagai seorang yang suka menyendiri, keupayaannya bergaul dengan kelompok kelas atasan Amerika memudahkan usahanya mendapatkan dana diperlukan untuk projek seterusnya. Tetapi cabaran terus menguji Tesla untuk memajukan lagi ciptaannya.

Pada tahun 1895, makmalnya di New York terbakar yang menyaksikan semua nota dan prototaip ciptaannya hangus sama sekali. Tiga tahun selepas itu, beliau berjaya menggerakkan bot tanpa menggunakan sebarang wayar tetapi demonstrasi itu dilabel satu penipuan.

Bagaimanapun, ia dibuktikan sebagai benar apabila saintis Dr Travis Taylor berjaya menggerakkan bot tanpa sebarang wayar menggunakan gegelung Tesla. Eksperimen tersebut boleh dilihat dalam episod pertama The Tesla Files, Without A Trace. Link video penuh episod: https://www.youtube.com/watch?v=u62j_j7A8eI

Pada tahun sama, Tesla turut menguji satu lagi idea iaitu menggerakkan bot dengan menggunakan gelombang radio. Idea ini timbul tatkala Amerika sedang bergelut dalam Perang Amerika-Mexico. Bila beliau cuba mempatenkan ciptaannya itu, Pejabat Paten Amerika Syarikat tidak percaya dengan penerangan ciptaannya itu dan menghantar seorang ejen untuk melihat sendiri demonstrasi.

Demonstrasi ini turut ditunjukkan kepada pemain utama perniagaan ketika itu seperti Morgan dan William K. Vanderbilt. Menurut Tesla, jika idea ini dapat direalisasikan, ia dapat menyelamatkan manusia dari dihantar ke medan perang. Tidak mustahil idea ini juga menjadi inspirasi kepada penghasilan dron yang kita kenali hari ini.

Tesla percaya menerusi gegelangnya berbentuk skala besar, ia bukan saja membolehkan tenaga elektrik disebarkan ke seluruh dunia tetapi juga menjadi asas kepada komunikasi tanpa wayar. Untuk menguji teori ini, beliau berpindah ke Colorado Springs dan membina sebuah makmal dengan bantuan kewangan Morgan.

Makmal ini merupakan rekaan arkitek dan rakan baiknya Stanford Whyte yang mempunyai menara setinggi 185 kaki dan lubang sedalam ketinggian menara Wardenclyffe. Kedua-duanya disambung dengan transmiter melalui 16 paip besi mendatar dengan panjang 300 kaki. Bagaimanapun, sebelum kemudahan Wardenclyffe itu siap, Tesla kehabisan wang dan mahukan Morgan membiayai pembinaan kemudahan makmal itu.

Tetapi permintaan Tesla tidak dilayan dan selepas beberapa kali ditolak, beliau melabel jutawan itu sebagai seorang fanatik beragama Islam. Bagaimanapun, Wardenclyffe turut menjadi saksi eksperimen penerimaan isyarat dari angkasa lepasnya pada musim panas 1899 yang dianggap bukti kewujudan makhluk asing.

Ramai menolak dakwaan mengarut Tesla tetapi dakwaannya itu dibuktikan menerusi satu eksperimen pada tahun 1996. Isyarat yang datang dari angkasa lepas itu terhasil dari salah satu bulan Musytari, Io yang melalui medan magnetik Musytari. 10 tahun selepas itu, Guglielmo Marconi menerima Anugerah Nobel menerusi ciptaan radionya, satu perkara yang nyata menimbulkan kemarahan Tesla.

Ini kerana pada tahun 1893, beliau sudah membangunkan telegraf tanpa wayar dan hasilnya pada tahun 1943, empat paten Marconi dibatalkan dan memberi pengiktirafan sebetulnya kepada Tesla. Pada tahun 1915, wujud ura-ura Tesla dan Edison akan diangkat sebagai pemenang Anugerah Nobel tetapi tidak menjadi kenyataan.

Wujud kemungkinan permusuhan yang belum reda antara kedua-duanya menjadi punca utama mereka tidak mendapat pengiktirafan secara bersama. Tetapi Tesla tetap menerima pelbagai penghormatan sepanjang hayatnya termasuk Pingat Edison dari Institut Jurutera Elektrik Amerika Syarikat.

Pada
tahun-tahun terakhir kehidupannya, Tesla memilih hidup secara bersendirian dan
lebih fokus kepada ciptaannya. Beliau berpindah dari satu hotel ke satu hotel
yang lain dengan penginapan terakhirnya ialah di Hotel New Yorker. Jika tidak
sibuk dengan ciptaannya, Tesla selalu berkunjung ke taman tempatan dan memberi
makan kepada burung merpati. Pada tahun 1943 atau 7 Januari 1943, Tesla mati
dalam biliknya pada usia 86 tahun.

Tetapi
ini membuka misteri dan teori konspirasi bermaharajalela terima kasih kepada
tindakan Pejabat Harta Orang Asing merampas semua barang dan fail Tesla atas
alasan untuk mengelak ia jatuh ke tangan pihak asing. Selepas bertahun-tahun
Biro Siasatan Persekutuan (FBI) ditekan oleh ramai pihak yang mahukan kebenaran
berkenaan fail-fail Tesla, mereka akhirnya menyahsulit 250 kertas siasatan yang
ada kaitan dengan Tesla dengan dokumen-dokumen terbaru dilepaskan kepada umum
pada Mac 2018. Di sebalik perlepasan dokumen ini, ia masih belum menjawab
banyak persoalan termasuk ke mana perginya sesetengah fail Tesla yang masih
hilang sehingga hari ini.

Tiga minggu selepas kematian Tesla, seorang jurutera elektrik dari Institut Teknologi Massachusetts (MIT) ditugaskan menyemak fail-fail beliau yang dirampas. Jurutera yang diberi tugas berat ini tidak lain dan tidak bukan Dr John G. Trump, bapa saudara kepada Presiden Donald Trump. Selepas melihat semua kertas Tesla, beliau merumuskan semua teori yang dinyatakan bersifat spekulasi dan tidak mengandungi nilai saintifik.

Tetapi menurut penulis biografi Tesla Marc Seifer, pandangan Trump tidak disokong sesetengah pegawai tentera termasuk sekumpulan pegawai dari Pangkalan Tentera Udara Wright-Patterson di Dayton, Ohio yang diketuai Brigadier Jeneral L.C Craigee. Tidak seperti Trump yang menolak idea sinaran maut Tesla, Craigee pula melihat idea saintis Serbia itu tidak mustahil. Mungkin atas sebab inilah yang membawa kepada cadangan program Star Wars yang digagaskan Ronald Reagan pada tahun 1980-an.

Satu lagi perkara yang bikin ramai garu kepala ialah ke mana hilangnya fail-fail itu. Menurut dokumen FBI, kebanyakan harta Tesla jatuh ke tangan Duta Yugoslavia ke Amerika merangkap anak saudaranya, Sava Kosanovic. Menurut dokumen sama, sesetengah ejen FBI risau rahsia ciptaan Tesla akan jatuh ke tangan pihak musuh (Nazi Jerman) jika ia diserahkan kepada Kosanovic dan mereka tidak menolak kemungkinan menahan duta tersebut.

Berang dengan tindakan Washington menahan semua aset Tesla termasuk fail-failnya, Kosanovic memfailkan kes di mahkamah dan pada tahun 1952, mahkamah memerintahkan semua aset tersebut dipulangkan kepada beliau. Semua fail dan aset milik Tesla dibawa pulang ke Serbia dan menjadi sebahagian daripada bahan pameran Muzium Nikola Tesla hari ini.

Tetapi menurut Seifer, daripada 80 peti yang direkodkan selepas dibawa keluar dari New Yorker, hanya 60 peti sahaja yang dibawa pulang ke Belgrade. Justeru, beliau tidak menolak kemungkinan sesetengah peti termasuk fail-fail Tesla masih lagi dalam simpanan kerajaan hari ini. Fail-fail Tesla yang hilang ini turut menjadi asas kepada dokumentari siasatan The Tesla Files.

SUMBER

1.
History.com. Nikola Tesla. https://www.history.com/topics/inventions/nikola-tesla

2.
Barksdale, Nate. (2014). 9 Things You May Not Know About Nikola Tesla.
History.com. https://www.history.com/news/9-things-you-may-not-know-about-nikola-tesla

3.
Gunderman, Richard. (2018). The Extraordinary Life of Nikola Tesla. Smithsonian
Magazine. https://www.smithsonianmag.com/innovation/extraordinary-life-nikola-tesla-180967758/

4.
Pruitt, Sarah. (2018). The Mystery of Nikola Tesla’s Missing Files.
History.com. https://www.history.com/news/nikola-tesla-files-declassified-fbi


Hari Wesak, Orang Melayu Dan Agama Buddha

Bunga Teratai sangat sinonim dengan sambutan Hari Wesak oleh penganut Buddha yang diraikan pada hari ini sebagai hari kelahiran Buddha.

Teratai adalah simbolik kepada peranan dan kelahiran Buddha. Selain itu ia adalah perlambangan kepada prinsip kesedaran, kebaikan, kelahiran dan keharmonian.

Nilai-nilai baik yang menjadi perlambangan oleh Bunga Teratai juga dikongsi bersama oleh masyarakat Melayu.

Perlambangan motif Bunga Teratai dalam alam Melayu dapat dilihat pada seni ukiran kayu, hasil kerja logam seperti ukiran pada pending selain pendokok pada keris, juga dinamakan sebagai ‘pendokok kelopak teratai’.

Motif Bunga Teratai juga menjadi prinsip alam dalam asas senibina rumah Melayu lama terutama bahagian bumbung. Motif yang sama dapat dilihat popular dalam seni tekad Melayu, motif pada batu-batu nisan pada makam-makam lama Melayu.

Banyak seni khat Melayu, selain hiasan manuskrip juga kepala surat raja-raja Melayu yang diutuskan kepada pembesar atau pemerintah sesama mereka menggunakan motif Bunga Teratai. Malah, motif sama juga menjadi pengenalan unik kepada Raja-Raja Melayu dalam cop mohor baginda masing-masing.

Falsafah, motif dan perlambangan Bunga Teratai yang dikongsi antara penganut Buddha dan alam Melayu adalah bukti perkaitan rapat, pengaruh Buddha di kalangan Melayu lama sebelum Islam tiba ke Nusantara. Seni dan pemaknaan dibawa Bunga Teratai terus kekal sehingga hari ini, diabadikan dalam pelbagai bentuk dan rupa. Menjadikan lebih banyak persamaan antara kita untuk diraikan.

Ini bermakna, bukan Bunga Raya sahaja yang menjadi perlambangan penyatuan di Malaysia. Bunga Teratai juga memainkan peranan yang sama.

Selamat Hari Wesak, Malaysia!

Nota Kaki: Gambar ialah Keris Malela. Bilah tarung besi hitam. Tempaan Pandai Besi tempatan dari Pahang. Perhatikan motif pada pendokok keris ini seakan rupa bunga teratai. iaitu bahagian yang menghubungkan hulu dan bilah keris. Pendokok kelopak teratai bukan sekadar hiasan pada keris semata-mata. Ia sebenarnya berfungsi memperkemas dan memegang hulu dengan rapat supaya hulu keris tidak rosak dan kukuh terletak akibat pemakaian dan penggunaan keris.

Pendokok kelopak teratai bukan unik pada Keris Melayu semata-mata. Keris Bugis dan Bali juga memiliki bahagian yang sama, tetapi digelar ‘mendak’ di Indonesia juga menggunakan prinsip asas rekabentuk kelopak teratai yang sama, walaupun memiliki pelbagai nama khas bergantung kepada seni ukiran padanya.


Hidangan Hari Raya Aidilfitri Dunia

Perayaan Hari Raya Aidilfitri yang diraikan dalam bulan Syawal selepas menjalani ibadat puasa bulan Ramadan selama sebulan merupakan suatu simbol kemenangan dan kesyukuran bagi seluruh umat Islam. Sambutan Hari Raya Aidilfitri merupakan antara sambutan perayaan terbesar di seluruh dunia selain sambutan Tahun Baru Cina serta sambutan-sambutan perayaan yang lain seperti Krismas dan Deepavali.

Ia diraikan dengan pelbagai amalan dan kelaziman, termasuklah saling kunjung mengunjungi dan menziarahi antara satu sama lain, sebagai tanda semangat persaudaraan yang terjalin kukuh sesama umat Islam, serta amalan penyediaan pelbagai jenis masakan dan hidangan tradisional khusus bagi menunjukkan kegembiraan dalam meraikan tetamu yang hadir dan saudara mara yang datang berkunjung.

Setiap negara dan umat Islam di dunia yang menyambut
Hari Raya Aidilfitri ini mempunyai hidangan dan juadah mereka yang tersendiri
dalam meraikan kedatangan Syawal. Malah, hidangan yang disediakan ini juga
sebenarnya mempunyai banyak makna serta maksud yang tersirat di sebalik
penyediaannya. Artikel ini akan mengupas serba sedikit hidangan dan sajian
khusus bagi sambutan Hari Raya Aidilfitri di seluruh dunia.

Benua Afrika

Masyarakat Islam merupakan antara sebahagian
besar penduduk yang membentuk komuniti dalam benua Afrika ini. Masyarakat Islam
di negara-negara Afrika mempunyai hidangan mereka yang tersendiri dalam
meraikan kedatangan Aidilfitri.

Kahk merupakan antara hidangan yang biasanya disediakan oleh masyarakat
Islam Sudan dan Mesir apabila menjelangnya Aidilfitri. Kahk atau turut
dipanggil sebagai Ka’ak al-Eid, merupakan sejenis biskut berbentuk bulat, dan
disalut dengan gula serbuk. Kahk mempunyai inti di dalamnya, yang boleh terdiri
daripada agameya (iaitu campuran antara madu, kekacang dan minyak sapi), inti
badam, kacang pistachio, kurma atau boleh juga dihasilkan tanpa sebrang inti di
dalamnya.

Penyediaan juadah kahk ini adalah sesuatu yang sangat penting dalam
kebudayaan masyarakat Mesir dan Sudan. Malah, yang menariknya, hidangan kahk
ini bukan sahaja dihasilkan apabila menjelang perayaan Aidilfitri, malah turut
dihasilkan oleh masyarakat yang menyambut perayaan Krismas. Menurut sejarah,
kahk ini dahulunya dihasilkan sejak zaman Mesir purba, di mana pembuatan kahk
purba ini adalah dalam pelbagai bentuk.

Pada masa kini, golongan wanita Sudan dan Mesir akan berkumpul beramai-ramai
untuk menghasilkan kahk, sebagai tanda muafakat dan gotong royong mereka dalam
meraikan perayaan Aidilfitri. Uniknya, pada bahagian atas biskut kahk ini, akan
diletakkan suatu corak tertentu dan corak ini adalah bergantung kepada pilihan
yang dibuat oleh orang yang menghasilkannya.

Cambaabur ini merupakan sejenis hidangan lempeng dari Somalia, yang mana ia
adalah hidangan istimewa bagi meraikan Aidilfitri di Somalia. Cambaabur yang
juga dikenali sebagai Eid Bread, akan disediakan kebiasaannya dua hari
sebelum menjelangnya Aidilfitri. Lempeng atau roti ini akan dihasilkan daripada
adunan tepung bersama bahan-bahan lain seperti serbuk kunyit, gula, yis, bawang
putih, bawang besar dan habbatus sauda sebelum diperam (fermented)
selama beberapa jam untuk menjadikannya lebih kembang.

Cambaabur yang telah siap dibakar, akan dihidangkan bersama yogurt, minyak
sapi cair atau serbuk gula di atasnya dan menjadi hidangan sarapan pada pagi
Aidilfitri. Secara simboliknya, kepelbagaian rasa yang terdapat cambaabur ini
merupakan suatu boleh memberikan kegirangan kepada masyarakat Islam Somalia
dalam menyambut Aidilfitri.

Tajine ini merupakan hidangan yang biasa ditemui di bahagian utara
negara-negara Afrika, terutamanya di Morocco dan Algeria. Ia merupakan sejenis
hidangan stew daging (sama ada daging lembu atau kambing), ikan atau ayam yang
dimasak bersama sayur-sayuran dan buah-buahan. Nama tajine ini sebenarnya
diambil daripada nama periuk atau perkakasan yang diperbuat tanah liat yang
digunakan bagi memasak hidangan ini. Uniknya, nama tajine ini digunakan bagi
menggambarkan kedua-duanya, iaitu perkakasan (earthenware pot) serta
hidangan itu sendiri. Sejarah penghasilan tajine atau turut dikenali sebagai maraq
di negara Timur Tengah dikatakan telah bermula sejak zaman pemerintahan
Khalifah Harun ar-Rasyid, dan ia akhirnya berkembang menjadi hidangan istimewa
bagi masyarakat Morocco.

Tajine yang dihasilkan dengan menggunakan pelbagai jenis rempah ratus seperti
halia, kunyit, kulit kayu manis dan saffron yang dimasak bersama daging atau
ayam. Hidangan ini turut ditambah dengan sayur-sayuran, buah-buahan seperti
aprikot dan plum serta pelbagai jenis kekacang. Kepelbagaian rasa yang terdapat
pada tajine inilah yang menjadi kegemaran bagi masyarakat di Morocco dan
Algeria yang mana ia menggabungkan pelbagai rasa utama yang membangkitkan
selera sewaktu musim perayaan Aidifitri. Tajine ini biasanya dimakan bersama
roti dan turut dihidangkan bersama dengan kentang goreng.

Doro wat, merupakan hidangan kari atau stew dari Ethiopia, yang dimasak
menggunakan ayam sebagai bahan utamanya. Berbeza dengan tajine, hidangan doro
wat ini dihasilkan kebiasaannya hanya menggunakan ayam dan bukannya daging
lembu atau kambing. Doro wat biasanya akan dihidangkan di atas injera (roti
nipis Afrika, sejenis roti sourdough) bersama dengan salad.

Uniknya hidangan doro wat ini, apabila ia telah hampir masak, telur yang
telah direbus akan diletakkan di atas kuahnya. Ini merupakan antara ciri
istimewa yang terdapat pada doro wat yang menjadikannya berbeza daripada
tajine. Selain salad, ia juga boleh dihidangkan bersama sayur-sayuran serta
kekacang yang lain.

Asia

Asia mempunyai jumlah masyarakat Islam yang
besar berbanding negara-negara lain di dunia. Kepelbagaian budaya dan makanan dalam
setiap negara di Asia menjadikan sambutan Aidilfitri lebih meriah dan berwarna
warni.

Hidangan pemanis mulut ini adalah sangat signifikan bagi sambutan
Aidilfitri di negara Bangladesh, India dan Pakistan. Sheer kurma merupakan
sejenis hidangan kurma bersama susu yang dihidangkan pada pagi Aidilfitri
sebelum solat sunat Aidilfitri.

Sheer kurma ini turut mempunyai ramuan lain seperti gula, dan vermicelli,
selain daripada pelbagai jenis kekacang seperti badam, kismis, dan cengkih. Menariknya,
hidangan sheer kurma ini juga terkenal di Afghanistan, sebagai hidangan pada
Hari Raya Aidiladha. Ia dianggap sebagai suatu hidangan lengkap, yang merupakan
simbolik kepada hidangan pembuka bagi sambutan Aidilfitri.

Kebanyakan
masyarakat Islam di negara China bertempat di bahagian barat negara tersebut,
dan kumpulan etnik Hui merupakan antara komuniti Islam yang turut meraikan
sambutan Hari Raya Aidilfitri. You Xiang ini merupakan sejenis kek atau roti
yang biasa dihasilkan oleh kumpulan etnik Hui apabila menjelangnya musim
perayaan seperti Aidilfitri.

You Xiang yang
membawa maksud ‘wangian minyak’ (oil fragrance) diperbuat daripada
bahan-bahan yang ringkas, iaitu tepung, yis, garam dan minyak. Penghasilan you
xiang ini hanyalah sebagai suatu hidangan kecil di samping hidangan utama yang
lain dalam masyarakat China seperti sup jeli dan hidangan kambing. Meskipun bahan-bahan
yang digunakan dalam pembuatan you xiang dianggap biasa dan ringkas, namun
terdapat beberapa amalan tertentu yang harus dilakukan sebelum seseorang itu
memulakan proses pembuatan you xiang.

Proses
pembuatan you xiang yang merupakan antara hidangan wajib bagi perayaan
Aidilfitri masyarakat Muslim China memerlukan perancangan yang rapi kerana
jumlah dan sukatan bagi setiap bahan haruslah tepat kerana ia dihasilkan dalam
kuantiti yang banyak. Malah, dalam kebudayaan China, sebelum seseorang itu menghasilkan
you xiang, dia terlebih dahulu perlu membersihkan diri dan menyalakan lilin
sebagai petanda bahawa proses pembuatan you xiang telah dimulakan.

You xiang
yang telah siap dimasak dan digoreng akan dibungkus secara berpasangan dalam
bungkusan sebagai hadiah dan diberikan kepada sahabat handai, saudara mara dan
tetamu yang berkunjung. Menurut amalan masyarakat China, pemberian bungkusan
berisi you xiang ini boleh diberikan lebih daripada dua, tetapi jumlahnya
haruslah sentiasa genap. You xiang ini bukan sahaja menjadi juadah ketika
sambutan Aidilfitri, malah ia turut dihasilkan bagi upacara yang lain seperti
untuk memorial service.

Hidangan
ini memang tidak perlu diperkenalkan lagi bagi masyarakat Melayu di Malaysia,
Indonesia, Singapura dan Brunei. Rendang adalah antara hidangan utama dan
kemestian bagi masyarakat Islam di negara-negara ini bagi meraikan sambutan
Hari Raya Aidilfitri. Malah, kepelbagaian dalam masakan rendang ini
menjadikannya suatu hidangan yang unik dan begitu simbolik bagi masyarakat
Melayu.

Rendang
ini merupakan suatu hidangan yang istimewa, yang sebenarnya bukan sahaja
dihidangkan apabila menjelangnya Aidilfitri, malah turut menjadi pilihan bagi
sajian sambutan majlis-majlis tertentu seperti khatam Al-Quran dan majlis
perkahwinan. Kebiasaannya, rendang yang menjadi pilihan ialah rendang daging
lembu atau ayam, yang dimasak bersama rempah ratus serta santan sehingga
benar-benar empuk. Pasangan pilihan untuk dimakan bersama rendang ini pada
waktu Aidilfitri semestinya lemang dan ketupat.

Hidangan
ini kebiasaannya menjadi pilihan bagi masyarakat Muslim di kawasan India dan
Pakistan. Biryani yang menggunakan beras basmathi sebagai bahan utamanya bukan
sahaja menjadi hidangan utama ketika perayaan Aidilfitri, malah turut
disediakan untuk majlis-majlis yang lain juga.

Biryani
kolkata (iaitu dari daerah Kolkata) dikatakan mempunyai aroma yang paling enak
dengan daging kambing atau ayam yang begitu empuk dengan bau-bauan rempah
ratusnya yang tersendiri. Istimewanya biryani kolkata ini adalah pada cara
penyediaannya, iaitu dengan meletakkan kentang bakar yang dimasak secara
perlahan bersama-sama dengan nasi biryani. Di bahagian Hyderabad pula, biryani
yang terkenal di kawasan tersebut ialah biryani telur, yang mana hirisan telur
rebus akan diletakkan pada bahagian atas nasi sebelum dihidangkan.

Eropah dan Amerika

Masyarakat
Islam di Eropah dan Amerika juga tidak terkecuali dalam meraikan sambutan Hari
Raya Aidilfitri dengan penyediaan pelbagai jenis hidangan istimewa mereka yang
tersendiri.

Manti
merupakan hidangan yang sangat terkenal bagi masyarakat Islam di Russia, yang
mana ia merupakan doh yang dijadikan sebagai dumpling dengan inti yang biasanya
diperbuat daripada daging lembu atau kambing. Ia menjadi hidangan paling
signifikan bagi masyarakat Islam di Russia sewaktu Aidilfitri. Proses pembuatan
manti harus dilakukan dengan sempurna bermula dengan penyediaan doh untuk
dumpling hingga kepada penghasilan intinya. Ia biasanya dihidangkan bersama sos
khas, dan juga mayonis.

Ruzice
ialah sejenis pastri yang dihasilkan oleh masyarakat Bosnia bagi sambutan
Aidilfitri. Meskipun ia kelihata berlapis dan agak kompleks, namun proses
penyediaan hidangan ini sebenarnya agak ringkas. Doh pastri yang nipis
disediakan, dengan inti diletakkan di atasnya, dan lapisan ini digulung secara
berlapis-lapis sebelum dibakar. Hidangan ini mungkin agak ringkas, namun ia
merupakan antara sajian istimewa masyarakat Islam Bosnia ketika musim perayaan.

Bagi kebanyakan masyarakat Islam Amerika, penyediaan spice cookies
adalah antara sesuatu kemestian dalam meraikan sambutan Aidilfitri. Ia adalah
seperti gingerbread yang dihasilkan apabila meraikan Krismas, namun
dalam versi Islam dengan bentuk unik seperti kubah masjid atau berbentuk bulan
sabit. Namun, masyarakat Islam Amerika juga turut meraikan Aidilfitri dengan
keluar makan bersama-sama bersama sahabat handai dan saudara mara.

Kesimpulan

Hidangan serta makanan yang dinyatakan ini merupakan antara sebahagian
besar juadah yang menjadi pilihan utama bagi masyarakat Islam seluruh dunia
dalam meraikan kegembiraan menyambut kedatangan Aidilfitri. Setiap hidangan yang disediakan pada sambutan Aidilfitri ini mempunyai
keistimewaan yang tersendiri, sama ada dari segi bahan-bahan yang digunakan
serta kaedah penyediaannya. Namun, semua hidangan ini sebenarnya berkongsi
suatu simbolik yang sama, iaitu untuk menyatakan kesyukuran, kegembiraan dan
sebagai tanda kemenangan bagi seluruh umat Islam.

RUJUKAN:

Heri Sisworo. (2019).
Scrumptious Eid el-Fitr Dishes from Africa. Retrieved June 7, 2019, from https://travelingyuk.com/eid-al-fitr-dishes-from-africa/204535/

Nazri, M., Raji, A.,
Ab, S., Adibah, F., & Ishak, C. (2017). Past and present practices of the
Malay food heritage and culture in Malaysia. Journal of Ethnic Foods, 4(4),
221–231.

Sarika Rana. (2017).
Ramadan Special 2017 : The Significance of Food During Eid-Ul-Fitr and
Eid-Ul-Adha. Retrieved June 2, 2019, from
https://www.ndtv.com/india-news/ramadan-special-2017-
the-significance-of-food-during-eid-ul-fitr-and-eid-ul- adha-1703883

Talah Bakdash. (2017).
12 traditional Eid al-Fitr dishes from across the globe that you absolutely
have to try Muslims prove they know how to feast after a month of fasting.
Retrieved June 3, 2019, from https://thetempest.co/2017/07/03/culture-taste/12-
traditional-eid-dishes-you-have-to-try/


Kenapa Sony Gagal Dalam Pasaran Telefon Pintar?

Apabila bercakap tentang Sony, pasti kita semua akan terimbas betapa powernya walkman sehingga mampu mencetuskan revolusi. Siapa yang pakai walkman dulu, memang kita panggil dia orang kaya sebab harganya agak sedikit tinggi

Walau bagaimanapun ketika dunia sedang dalam peralihan kepada telefon pintar, Sony seolah-olah gagal mengikut rentak yang sama. Kenapa jadi begitu, adakah Sony terlalu selesa dengan kejayaan ketika era walkman dan telefon bimbit?

Jawapannya ada di bawah:

Sony pada awalnya cuba bersaing dengan Apple untuk mengeluarkan telefon pintar premium. Namun bezanya adalah Apple jual branding dan merupakan peneraju pasaran telefon pintar. Sony pula baru sahaja mahu bertatih.

Jadi tak pelik jika Apple mampu jual iphone dengan cukup mahal. Sony nak buat perkara yang sama tapi sayangnya pelanggan merasakan Xperia terlalu mahal. Perkara itu membuatkan Sony sedikit demi sedikit kehilangan pelanggan.

Dah lah jual mahal lepas itu Sony tetap statik dengan kemudahan yang sama tanpa apa-apa perubahan. Sebagai contoh, Sony masih lagi kekal Android 1.6 pada ketika jenama lain telah menggunakan Android 2.1. Maka tidak berbaloi untuk dapatkan telefon pintar mahal tetapi teknologi sangat lapok.

Selain itu apa yang Sony tawarkan, boleh didapati dengan harga cukup murah melalui jenama telefon pintar lain. Sony tahu semua kekangan ini tetapi tetap tidak mahu berubah dan yakin pelanggan akan terus memilih mereka atas nostalgia lama.

Nak jual apa-apa sekalipun, perkara paling utama yang anda perlu ambil maklum adalah kenali pelanggan. Kalau tak kenal dan cinta, bagaimana mahu menjual produk?

Inilah perkara yang Sony gagal lakukan. Padahal Sony miliki kelebihan daripada aspek speaker dan kamera telefon pintar. Sayangnya Sony tidak cuba memfokuskan target kepada pelanggan yang menggemari dua aspek tersebut. Sony hanya buat bereksperimentasi dengan harga untuk melihat sama ada pelanggan beli atau tidak.

Buat produk ikut trend tidak salah tapi pastikan ia tetap kekal relevan walaupun trend sudah berakhir. Seperti jenama telefon pintar lain, mereka cuba untuk membaiki kualiti kamera bagi menyaingi iPhone.

Tapi masalahnya Sony tidak ikut trend tersebut dan yakin kualiti kamera mereka mampu tarik hati pelanggan tetapi hakikatnya sangat teruk. Biarpun kesemua jenama telefon pintar dunia mendapatkan USP kamera daripada Sony, syarikat itu tetap gagal menjadi juara dalam kualiti kamera.

Ketika dalam era telefon bimbit, partnership antara Sony dan Ericsson boleh dikatakan agak berjaya kerana mampu memberi cabaran kepada Nokia. Tetapi apabila Sony memiliki keseluruhan saham Ericsson, partnership yang dulu tampak agak berjaya sedikit demi sedikit menuju ke lembah kegagalan.

Kenapa gagal pula?

Sebelum ini Ericsson yang memainkan peranan penting dalam aspek pengiklanan telefon bimbit Sony. Pengambilan Ericsson telah menyebabkan Sony perlu membuat pengiklanan secara solo dan itu bukan kemahiran mereka. Pengakhirannya pengiklanan itu gagal dan pelanggan pun lari sehingga kerugian semakin ketara.

Kesimpulannya sifat ego terkadang boleh memakan diri hingga memberikan kesan yang buruk. Jadi jangan contohi sifat Sony dan cuba ajar diri untuk terima segala perubahan.


Perkuburan Gergasi Bayi-Bayi Dari Zaman Rom Ditemui

Sejarah Tamadun Rom penuh dengan da.r.ah terutama pembu.nu.han bayi. Malah, dua bersaudara yang menjadi pengasas tamadun itu iaitu Romulus dan Remus hampir-hampir menjadi mangsa bu.n.uh bayi oleh ibu mereka Rhea Silvia atas arahan raja ketika itu, Amulius. Justeru, usah terkejut jika amalan ini dikesan bukan saja di Itali (pusat kekuasaan Rom) tetapi kawasan jajahannya seperti Britannia (Britain moden).

Ini berdasarkan penemuan lebih 100 rangka bayi oleh ahli arkeologi Arthur Cocks di Yewden Villa, berhampiran Hambleden, Buckinghamshire kira-kira 100 tahun lalu. Siasatan pasukan pakar dari English Heritage mendapati rangka-rangka ini merupakan rangka bayi baru lahir. Dan ini mendorong mereka membuat kesimpulan mengejut: bayi-bayi ini merupakan anak-anak golongan pelacur Rom-Britannia!

Pemeriksaan pada setiap rangka mendapati kesemua bayi ini tidak meninggal dunia akibat penyakit. Wujud kemungkinan bayi-bayi ini bukan saja anak kepada pelacur tetapi tahanan pe.ra.ng dan buruh. Amalan ini bukan asing dalam kalangan orang Rom kerana bayi belum dianggap sebagai manusia sepenuhnya.

Bagi ibu-ibu yang baru melahirkan anak tetapi enggan menerima mereka, mereka melaksanakan amalan yang dipanggil ‘pendedahan’. Pendedahan di sini ialah meninggalkan anak kecil tak berdosa di kawasan hutan atau tepi sungai agar ia diselamatkan oleh sesiapa atau dibiarkan ma.ti. Amalan sama juga yang dibuat oleh Rhea Silvia terhadap Romulus dan Remus selepas Amulius bimbang dua putera Dewa Mars itu akan menyingkirkannya daripada takhta.

Jadi, apa sebenarnya yang berlaku kepada bayi-bayi di Hambleden ini? Petunjuk boleh didapati menerusi penemuan 60 buah stilus (alat menulis Rom yang diperbuat daripada besi). Ada pakar arkeologi percaya Hambleden merupakan pusat pengumpulan rekod untuk tanaman yang ditanam sekitar kawasan tersebut. Dari situ, tanaman-tanaman ini dituai dan dieksport sebagai bahan makanan untuk legion Rom yang berpangkalan di tebing-tebing Sungai Rhine di Germania (Jerman moden).

Tidak mustahil sesetengah bayi ini meninggal dunia akibat penyakit biasa atau akibat pembu.nu.han bayi yang diatur oleh ibu-ibu mereka. Contohnya, sesetengah bayi yang dilahirkan dalam keadaan cacat dianggap mudah terdedah kepada ba.ha.ya. Lantas, langkah terbaik bagi ibu-ibu mereka ialah menamatkan riwayat bayi yang dikasihi.

Ada juga pakar arkeologi percaya Hambleden turut mempunyai rumah pela.cu.ran seperti di Rom dengan golongan ini memuaskan pelanggan-pelanggan mereka. Bayi yang lahir daripada hubungan ini tidak dapat dibesarkan oleh sesiapa. Lantas, perkara terbaik ialah membu.n.uh mereka. Wujud juga teori bayi-bayi ini diko.rb.ankan untuk ritual tertentu Rom.

RUJUKAN

Pandey, S. (2021, 15 November). Does Roman DITAPIS Explain the Mass Infant Burial Discovered in England?. Ancient-Origins.


Fakta-Fakta Mengejutkan Mengenai Babi

Sesiapa yang kaji sedikit sebanyak tentang sejarah kesihatan, tentunya pernah dengar wabak-wabak seperti “H1N1”, “hog cholera”, “Nipah virus” dan lain-lain lagi. Menariknya, ketiga-tiga wabak ini datang daripada binatang ternakan ketiga paling popular di seluruh dunia – babi. Satu masa dahulu, kerajaan Malaysiapernah memutuskan untuk bunuh lebih daripada sejuta babi sebagai langkah pencegahan virus Nipah [1].

Hakikat ini merupakan tunjang yang diasaskan sejak Kitab Taurat diriwayatkan kepada Nabi Musa (as), disambung daripada satu nabi ke satu nabi, sehinggalah diakhiri dengan Nabi Muhammad (SAW) dengan al-Qur’an.

“Sesungguhnya Allah hanya mengharamkan kepada kamu memakan bangkai, dan darah, dan daging babi, dan binatang-binatang yang disembelih tidak kerana Allah maka sesiapa terpaksa (memakannya kerana darurat) sedang ia tidak mengingininya dan tidak pula melampaui batas (pada kadar benda yang dimakan itu), maka tidaklah ia berdosa. Sesungguhnya Allah Maha Pengampun, lagi Maha Mengasihani.” – Qur’an 2:173.

“Diharamkan kepada kamu (memakan) bangkai (binatang yang tidak disembelih), dan darah (yang keluar mengalir), dan daging babi (termasuk semuanya), dan binatang-binatang yang disembelih kerana yang lain dari Allah…” – potongan daripada Qur’an 5:3.

“Katakanlah (wahai Muhammad): “Aku tidak dapati dalam apa yang telah diwahyukan kepadaku, sesuatu yang diharamkan bagi orang yang hendak memakannya melainkan kalau benda itu bangkai, atau darah yang mengalir, atau daging babi – kerana sesungguhnya ia adalah kotor – atau sesuatu yang dilakukan secara fasik, iaitu binatang yang disembelih atas nama yang lain dari Allah”. – potongan daripada Qur’an 6:145.

“Dan babi, kerana ia mempunyai berkuku belah yang benar-benar berpecah, tetapi tidak akan muntah rumput makanan itu; ia adalah tidak bersih untuk kamu. Kamu tidak boleh makan daging mereka, dan kamu tidak boleh menyentuh bangkainya; sesungguhnya mereka itu kotor untuk kamu.” – Imamat 11:7-8

“Dan babi, kerana ia mempunyai kuku berpecah, tetapi tidak mengunyah rumput makanan; ia adalah tidak bersih untuk kamu. Kamu tidak akan makan daging mereka tidak juga menyentuh bangkainya.” – Ulangan 14:8

Jelas kelihatan Qur’an dan Bibel yang dilumrahkan kepada manusia bersependapat bahawa babi adalah kotor. Namun, apakah benarnya babi kotor?

Tidak kira bagaimana pembela-pembela pro-babi (ini bukan penghinaan) cuba bawa hujah, babi merupakan binatang yang dikenali sebagai “scavenger” – memakan apa saja yang ada, maka spesis ini merupakan ternakan yang kotor.

Bukan sahaja serangga-serangga, makanan-makanan buangan, atau najis-najis mereka sendiri, bangkai-bangkai binatang dan anak-anak mereka sendiri pun akan dimakan.

Perkara paling pertama yang perlu diawasi adalah parasit-parasit di badan (dan daging babi). Sesiapa yang sering memakan daging merah yang tidak dimasak penuh (jenis rare, medium rare, medium, atau medium well) tidak boleh menggunakan amalan yang sama dengan daging babi. Parasit yang dimaksudkan tidak mati dengan mudah walaupun jika dimasak secukupnya, dan telur-telur parasit ulat trichinella boleh didapati dalam daging babi.

Ulat ini menambahkan penyakit trichinosis dalam senarai panjang virus seperti Hepatitis E, PRRS, menangle dan virus nipah.

Tambah pula dengan daging-daging babi yang sungguh sarat dengan toksin berbanding haiwan-haiwan ternakan yang lain oleh kerana ketiadaan kelenjar-kelenjar peluh dan yang paling penting sekali, proses pencernaan segera mereka [2]. Seekor lembu mengambil masa 24 jam (atau lebih) untuk mencernakan makanan setelah ditelan, tetapi sistem babi hanya dalam empat jam sahaja.

Masa yang singkat ini menghalang struktur babi sendiri untuk buang toksin berlebihan yang akan kekal dalam tisu-tisu berlemak mereka.

Bayangkan pula babi memakan najis mereka (yang dicerna secara segera dengan penuh toksin), sekaligus menambahkan lagi tahap toksin di daging mereka.

Dengan penuhnya toksin, najis mereka mempunyai agen-agen pengancam jauh lebih ketara berbanding binatang-binatang ternakan lain – dan pada tahun 1995, berlaku tumpahan najis babi sebanyak 95 juta liter dalam sungai North Carolina, menyebabkan kehancuran ekosistem dengan kematian lebih kurang 12juta ikan [3]. Untuk elakkan kejadian ini berlaku sekali lagi, industri penternakan telah memproses najis-najis babi dan menyemburkannya ke udara.

Apabila toksin babi ditambah pula dengan yang ada di badan kita, maka tahap toksin yang terkumpul sememangnya mampu membahayakan kesihatan. Bukan itu sahaja – perlu diingatkan bahawa 97% babi di Amerika Syarikat sahaja dibesarkan dibawah pengawasan ternakan. Inilah sebab utama (selain faktor agama) kenapa babi mesti dielakkan, walaupun jika bunyinya mungkin tidak merisaukan.

Sedar atau tidak, babi-babi ternakan tidak pernah dibesarkan secara semulajadi – tidak pernah berlari dengan bebas, rasa sinaran matahari dan bernafas udara yang segar. Belum dikira dengan dadah-dadah yang disuntik, sepertimana semua tahu Amerika Syarikat sebagai contohnya merupakan pemain utama dalam pengubahsuaian genetik untuk membesarkan saiz babi.

Selain daripada tumbesaran, sistem urusan penternakan juga menyebabkan 70% babi mempunyai penyakit radang paru-paru sebelum disembelih. Penyakit ini diperangi dengan suntikan antibiotik pula. Kemudian dengan cara sembelihan yang bukan cara Islam atau Ahli Kitab, sememangnya bakteria-bakteria yang terkumpul dalam saluran darah babi akan berkekalan untuk disuapkan dalam mulut manusia.

Jelas sekali kenapa Qur’an dan Bibel sungguh bertepatan dengan realiti semasa, walaupun ayat-ayat suci ini telah diriwayatkan beribu-ribu tahun dahulu.

[1] http://www.thelancet.com/journals/lancet/article/PIIS0140-6736%2805%2974483-4/fulltext

[2] http://draxe.com/why-you-should-avoid-pork/

[3] http://www.nytimes.com/1995/06/25/us/huge-spill-of-hog-waste-fuels-an-old-debate-in-north-carolina.html


Macam Mana United Kingdom Boleh Habis Minyak?

Rakyat United Kingdom diberi pilihan sangat penting pada tahun 2016. Dan mereka mengundi untuk keluar daripada Kesatuan Eropah. Undian ini telah mengubah landskap politik British, yang masih bergegar hingga hari ini.

Pada dasarnya, rakyat United Kingdom barangkali tidak lihat nasib yang menimpa Ukraine. Sebaik sahaja Kesatuan Soviet dibubarkan, semua anak negara (Rusia, Ukraine, Uzbekistan dan sebagainya) bagaikan hilang hubungan.

Mana tidaknya – sebelum ini, satu lori boleh masuk dalam “anak negara” tanpa sebarang masalah. Tiba-tiba kena ada permit bagai.

Itu yang berlaku di United Kingdom, kerana Kesatuan Eropah berfungsi bagaikan negara besar. Selama 47 tahun berintegrasi dengan gagasan negara-negara Eropah, mereka membuat keputusan untuk keluar.

Macam-macam permit tiba-tiba muncul. Scotland yang sebelum ini boleh hantar produk makanan laut segar bugar ke Perancis dalam masa beberapa jam – tiba-tiba hilang punca pendapatan. Semua produk Scotland tersadai berhari-hari untuk urusan kastam, sampai busuk basi habis (Holton, 2021).

Bukan produk makanan saja terjejas. Sekarang ini United Kingdom sedang garu kepala. Sejak bulan Ogos, pihak pengeluar gas asli di Kesatuan Eropah menaikkan harga gas asli. Bukan konspirasi pun sebenarnya.

Harga gas asli mentah memang naik berganda sejak kebelakangan ini (Egan, 2021). Puncanya adalah kerana negara-negara Asia memborong punya banyak, sampai ganggu imbangan harga (Ambrose, 2021).

Tanpa pertalian kebersamaan, pengeluar Kesatuan Eropah perlu menjual gas asli kepada United Kingdom dengan harga melambung…. juga tetapan tariff tinggi.  Jadi banyak pembekal gas asli tempatan di United Kingdom gulung tikar, kerana terlalu mahal.

Mana tidaknya – lonjakan 2.5 kali ganda. Ada 70 pembekal gas asli di United Kingdom. Tujuh sudah tutup selamanya. Sejuta pelanggan terjejas akibat penutupan tujuh syarikat ini. Mereka sedang mencari syarikat lain. Masalah sekarang, 35 syarikat sedang berada dalam keadaan nαzαk (Wiener, 2021).

Kerajaan Boris Johnson pula tidak akan memberi suntikan dana kepada syarikat-syarikat ini. Bagi mereka, kegagalan dan salah tadbir tidak boleh diberi ganjaran kerajaan (Staunton, 2021). Cuma sekarang, ada satu lagi berita buruk. Satu pertiga daripada semua stesen minyak milik BP sudah kehabisan stok (James, 2021).

Puncanya adalah BP kehilangan 100,000 pemandu lori minyak angkara Brexit (Holden, 2021). Biasanya golongan pemandu ini datang daripada negara-negara Eropah. Dulu senang; sekarang dengan masalah visa bagai.

Sudahlah bekalan berkurangan – rakyat pula menjadi takut. Mereka pun buat “panic buying”, yang mengeruhkan lagi keadaan semasa. Masalah ini ada kena mengena dengan COVID-19 juga.

Ramai dalam kalangan warga Eropah lebih suka mencari rezeki di negara yang tiada atau kurang halangan operasi. United Kingdom sejak kebelakangan ini mengenakan syarat yang sangat rumit dan perlu teliti habis. Jadi mereka kirim salam saja.

Tanpa pemandu lori, nampaknya United Kingdom kehilangan tulang belakang. Semuanya hanya kerana mahu berjimat beberapa bilion setiap tahun. Undian Brexit dibuat pada tahun 2016.

Dalam masa beberapa bulan, dunia akan masuk tahun 2022. Selesai satu masalah; timbul pula masalah baru. Sesudahnya untuk elak krisis bekalan tenaga, kerajaan Johnson perlu meminta bantuan Angkatan Teηterα Diraja.

Memang pelik habis. Angkatan seluruh dunia berlatih untuk pergi berperαηg. Angkatan di United Kingdom berlatih untuk bawa lori hantar minyak.

RUJUKAN:

Ambrose, J. (2021, September 19). UK energy market crisis: what caused it and how does it affect my bills? The Guardian.

Egan, M. (2021, September 28). Home heating sticker shock: The cost of natural gas is up 180%. CNN.

Holden, M. (2021, September 25). Britain expected to ease visa rules as truck driver shortage (ditapiskan). The Edge Markets.

Holton, K. (2021, Januari 8). Exclusive: ‘It’s a catastrophe’: Scottish fishermen halt exports due to Brexit red tape. Reuters.

James, W. (2021, September 27). BP says nearly a third of its UK fuel stations running on empty. Reuters.

Staunton, D. (2021, September 20). UK gas supply issues will not see ‘lights going out’, business secretary Kwarteng says. The Irish Times.

Wiener, L. (2021, September 22). Green and Avro Energy: Two more providers go bust amid surging gas prices. ITV News.


Keagungan Kota Melaka Yang Orang Melayu Tak Tahu

Kota Melaka sentiasa menjadi simbol kegemilangan Kesultanan Melayu Melaka (KMM). Ini kerana kota berkenaan bukan sekadar berperanan sebagai pusat pentadbiran kerajaan tetapi juga sebagai pusat perdagangan dan pusat penyebaran agama Islam di rantau Nusantara pada abad ke-15.

Namun, ada yang menyifatkan kewujudan kota berkenaan sebagai mitos semata-mata berikutan ketiadaan bukti fizikal yang menyokong kewujudan kota berkenaan. Hakikatnya, Kota Melaka benar-benar wujud berdasarkan pelbagai bukti yang muncul dalam lipatan sejarah dunia.

Pertama sekali, kita perlu meneliti kenyataan penulis Portugis, Tome Pires dalam bukunya Suma Oriental. Beliau berkata, “…orang tidak dapat mentafsir nilai Melaka kerana kebesaran dan keuntungannya. Di sana kamu boleh dapat semua yang kamu kehendaki dan kadangkala lebih daripada yang kamu cari. Sesiapa yang menjadi tuan di Melaka, seperti menguasai Venice di Eropah.” Kenyataan Pires ini menerangkan beberapa perkara. Pertama, kesibukan Melaka sebagai pelabuhan entrepot menyaingi atau melebihi kesibukan pelabuhan Venice. Kedua, nilai dagangan yang masuk ke Melaka dari Timur (China dan India) dan Barat (Timur Tengah) bukan saja menjadikan KMM sebagai sebuah kerajaan yang kaya tetapi juga mengancam status pelabuhan Venice. Ketiga, dengan melihat lukisan-lukisan Venice abad ke-15 sebagai inspirasi, ia menunjukkan Kota Melaka juga merupakan sebuah kota batu-bata yang kukuh setaraf dengan Venice.

Buktinya,
kewujudan sebuah lukisan peta yang dihasilkan oleh Jorge Reinel pada tahun
1510, setahun sebelum serangan Portugal diketuai Alfonso de Albuquerque ke atas
Melaka. Walaupun lakaran tersebut menggunakan lakaran kota bercirikan Eropah,
tetapi itu menjelaskan kemajuan Melaka ketika itu. Kedua, lakaran tersebut
turut menggambarkan status Melaka sebagai pelabuhan entrepot dunia walaupun
pada ketika itu, ia berhadapan dengan krisis pemerintahan yang lemah semasa era
Sultan Mahmud Shah. Akhir sekali, satu-satunya kota yang dianggap maju di
Nusantara ketika itu ialah Kota Melaka. Justeru, lakaran Reinel menunjukkan
kehebatan Melaka setanding dengan Venice dan mengesahkan kewujudannya secara
fizikal.

Selain
lakaran peta Reinel, lukisan-lukisan dari China juga turut menjadi bukti
fizikal kewujudan Kota Melaka. Perlu diingat, China semasa era Dinasti Ming
merupakan kuasa besar pertama yang menjalin hubungan diplomatik dengan Melaka semasa
era Parameswara. Melalui jalinan hubungan diplomatik ini, sudah pasti akan ada
banyak rekod menarik membabitkan kedua-dua kerajaan terutama dari segi
perdagangan, ilmu dan teknologi. Maka, China dianggap sumber yang berautoriti
sebagai sumber dan panduan yang membuktikan kewujudan Kota Melaka.

Selepas
menubuhkan Melaka sebagai sebuah kerajaan, Parameswara sedar keupayaan Melaka
untuk bertahan dari serangan Siam dan Majapahit hanya akan berhasil sekiranya mereka
menjalin hubungan dengan China. Pada masa sama, China pula melihat Melaka
sebagai peluang mengembangkan pengaruhnya di luar kerajaan berkenaan. Justeru,
Maharaja Yongle menghantar Laksamana Yin Ching ke Melaka pada tahun 1403 dan
ini diceritakan dengan panjang lebar dalam Ming Shi (Sejarah Dinasti Ming):

“Melaka letaknya di sebelah Campa. Kalau berlayar dengan angin paksa maka lapan hari boleh tiba di Lang Ya Men (Lingga), berlayar lagi dua hari ke arah barat maka tibalah di Dun Sun (Tenasserim), Tang Ge Luo Sha (Segenting Kra). Bulan 10 tahun pertama Tahun Yong Le (1403 TM) Maharaja mengutus Menteri Dalam Yin Ching ke negeri itu untuk menghantarkan bingkisan yang berupa sutera dewangga, kunci emas, tabir-mabir dan lain-lain. Adapun negeri itu tidak beraja, juga tidak disebut negara, takluk kepada Siam, tiap tahun mempersembahkan emas 40 tahil sebagai ufti. Setelah tiba, maka Yin Ching pun menghebahkan kedaulatan dan keluhuran budi kaisar dan menyampaikan jemputan supaya datang menghadap. Kepala negerinya Parameswara sangat bersukacita dan disuruhnya pula seorang utusan mengikuti Yin Ching pergi menghadap kaisar serta mempersembahkan barang-barang hasil mahsul. Bulan 9 tahun 3 (1405 TM) tibalah di ibu negeri. Melaka pun sangat memujinya, maka mengiktirafkannya sebagai Raja Negeri Melaka dan menganugerahkan cap kempa, macam-macam wang, pakaian kerajaan, payung iram-iram kuning, menyuruh Yin Ching pergi semula ke Melaka.

Hatta
maka utusan Melaka pun berdatang sembah: “Raja hamba mengagumi keadilan, ingin
berjiran sebagai negeri bawahan dengan Tiongkok, tiap tahun mempersembahkan
ufti, maka mohon dirasmikanlah sebuah bukit sebagai tiang seri negara.”

Permohonan
itu pun dikabulkan oleh kaisar dan disuruh buatkan batu bersurat untuk
ditegakkan di bukit itu, dan di bahagian akhirnya diterakan sebuah puisi yang
berbunyi:

Dari samudera barat daya sampai ke Tiongkok alam menyambung,berjuta tahun sama-sama dirahmati langit dan bumi dengan berkat dan untung.Bersebati mesra disinari suria dan candra dengan cahaya nan lembayung,bertumbuh subur rumput pokok disirami hujan dan embun yang melindung.Bersemarak kesuma kencana memancarkan warna-warni kilau nan membubung, nun, di situlah berdiri sebuah negeri dengan rakyatnya yang menjunjung adat agung.Rajanya bijak dan adil tiada lalai berdatang kunjung,berikhtiar lebih daripada jirannya mematuhi adab unggun yang dijunjung.Keluar masuk diarak pengiring dengan berapit payung mayung,adat resam daripada nenek-moyang dengan khidmat sentiasa dipanggung.Syahdan bersuratlah pada batu mulia memuji bakti setia nan tak pernah urung, di bukit barat negerimu bertegak megah selama peredaran dunia berlangsung.Penjaga gunung dan laut bagaikan pengawal selalu taat mendukung,nenek-moyang berkenan turun bermukim di alam nan bercakerawala lengkung. Dinaungi nujum mulia negerimu kian hari kian makmur beruntung, dan anak cucumu sekaliannya bertuah bahagia tiada berhujung.

Dengan mengiktiraf kekuasaan Parameswara sebagai Raja Melaka dan mengurniakan batu sendi kepada Melaka, ia memberi pelbagai tanda hubungan China-Melaka. Pengiktirafan Maharaja Yongle dianggap isyarat bahawa keupayaan pemerintahan baginda dalam mentadbir Melaka sehingga menjadi sebuah negeri yang makmur diiktiraf oleh kuasa besar dunia. Kedua, pengurniaan batu sendi sebagai tiang seri negara menunjukkan bukit yang didiami oleh baginda ialah Bukit Melaka sekaligus merupakan tapak istana KMM. Dengan kemakmuran yang dinikmati Melaka pada dekad-dekad seterusnya, ia memberi peluang kepada KMM mendirikan Kota Melaka sebagai simbol kekayaan dan kemakmuran kerajaan berkenaan selama lebih seabad.

Kedua, lihat pula lukisan-lukisan China ini. Kedua-dua lukisan ini jelas menunjukkan kedudukan Istana Melaka yang terletak di Bukit Melaka di mana reka bentuknya menggabungkan elemen China dan Nusantara seperti bumbung istana berbentuk runcing (seni bina China) dan menara menggunakan seni bina China dan Nusantara dari menara masjid hinggalah menara kawalan keselamatan. Tidak mustahil, hubungan erat yang terjalin antara kedua-dua kerajaan sedikit sebanyak mempengaruhi seni bina bangunan tempatan. Kedua, lukisan ini juga merupakan bukti keterangan perjalanan Laksamana Yin Ching pada tahun 1403 dan menggambarkan pusat pentadbirannya sebagai pusat perdagangan dan kubu pertahanan yang kukuh. Perkara ini hanya terjadi apabila ia dibina menggunakan batu-bata sebagai asas binaannya dan lukisan ini jelas menggambarkan ciri fizikal Kota Melaka itu sendiri.

Dari segi reka bentuk sesebuah kota, bentuk Kota Melaka sama sekali berbeza dengan kota-kota yang dibina penjajah Eropah seperti Kota A’Famosa. Tidak seperti kota Eropah yang dibina mengikut keluasan dan muka bumi sesebuah kawasan, bentuk Kota Melaka masih berbentuk segi empat dengan mengikut sejarah pemerintah terdahulu Asia Tenggara.Tidak kira di mana saja sesebuah kerajaan itu bertapak sama ada di muara sungai atau hutan belantara, segi empat sentiasa menjadi pilihan. Ia menjadi pilihan kerana bertepatan dengan falsafah bentuknya yang ringkas dan sinonim dengan struktur sosial masyarakat serta senang diselenggara. Dari situ, sebuah pusat pentadbiran atau pemerintahan dibina di tengah-tengahnya bukan sekadar untuk memantau setiap penjuru kota tetapi juga menjadikan ia sebagai satu institusi yang istimewa.

Reka
bentuk kota berbentuk segi empat ini sebenarnya boleh dikesan sejauh abad
keempat Masihi melalui penemuan arkeologi di Lembah Bujang, Kedah. Selain itu,
kota-kota kerajaan ini turut menggunakan batu di kawasan pesisir laut atau
muara sungai sebagai asas binaan kerajaan mereka. Reka bentuk kota bersegi
empat ini berterusan sehinggalah ke era pemerintahan penjajah-penjajah Eropah
di mana ia diaplikasikan kepada kubu-kubu pertahanan seperti Kota Melawati,
Kota Lukut, Kota Simpang dan Kota Kuala Kedah. Dengan pemilihan segi empat ini
juga, ia turut menjustifikasikan lukisan-lukisan orang Eropah dan China
berkenaan Kota Melaka bukan saja dari segi susunan kota tetapi juga dari segi
bahan binaan kota.

Jika
ada yang merasakan ia masih lagi satu dongengan, maka lihat saja pelbagai
sumber penulisan yang merujuk tempoh pasca-penaklukan Melaka pada tahun 1511.
Sewaktu membentangkan kertas kerja Melaka Fort dalam Seminar Pengkisahan Melaka
2003-2006 anjuran Perbadanan Muzium Melaka (PERZIM) pada tahun 2006, sejarawan
Graham W. Irwin berkata, “The first fort
built at Melaka was constructed by
Malays. It consisted of a system of earthworks,
surmounted by wooden stockades and,
by the early sixteenth century, was well
provided with guns. Within its
defence line lay the royal palace of the
Melaka sultans. During Alfonso d’Albuquerque’s attack of 1511 these Malay work were much damaged, though
traces of them could still be seen in 1641.” Ini jelas menunjukkan masih
ada kesan kubu Kota Melaka yang terus bertahan walaupun selepas teruk dibedil
angkatan perang Portugal diketuai Alburquerque.

Kedua,
untuk mengukuhkan semula pertahanan kota dan menghilangkan kesan agama Islam di
Melaka, satu kota baru diarah dibina di atas runtuhan Masjid Agung Melaka.
Sekali imbas, bentuk Fortaleza de Malaca (Kota Melaka versi Portugis) nampak
seperti kubu tipikal Eropah. Hakikatnya, ia meniru reka bentuk segi empat
kota-kota di Nusantara dan pelan asas sesebuah masjid di seluruh dunia dari
Timur Tengah hingga rantau Nusantara. Buktinya, anda boleh lihat dua gambar di
bawah:

Jika
anda amati betul-betul, bentuk Fortaleza de Malaca sama dengan reka bentuk
masjid Nusantara dari pemilihan reka bentuk segi empat sehinggalah kedudukan
menara. Persamaan paling menonjol ialah kedudukan ruang kecil di bahagian
paling hadapan kota ini mirip dengan tempat solat imam dan kedudukan mimbar.
Sementelah pula, menara peninjau yang dibina oleh Portugis mirip kedudukan dan
binaan menara pada masjid yang dibina sebelah kanan bangunan menghadap kiblat.

Bagi
memastikan kota ini dapat diselesaikan dalam masa singkat, bahan binaan
Fortaleza de Malaca diambil dari pelbagai sumber termasuk runtuhan Masjid Agung
Melaka, bangunan-bangunan keagamaan (masjid dan madrasah) di seluruh Melaka dan
batu-batu nisan sultan-sultan Melaka terdahulu. Ya, apa yang dilakukan mereka
licik dan kejam. Tetapi bagi Alburquerque, bahan-bahan ini menjadi pilihan
mereka kerana ia merupakan batu laterit, sejenis batu yang dianggap kukuh dan
sesuai sebagai asas binaan kubu mereka. Kesan binaan kubu dari bahan ini masih
ada sehingga hari ini dan boleh dilihat di bawah:

Satu lagi bukti yang menunjukkan ia dibina di atas runtuhan Masjid Agung Melaka ialah ia dibina di kawasan kaki bukit berhampiran muara Sungai Melaka. Mengikut falsafah pembinaan kota Melayu, masjid selalunya dibina berhampiran dengan kawasan yang mempunyai akses kemudahan air seperti sungai atau tasik.

Dengan akses sebegini, ia memudahkan orang ramai untuk menyucikan diri terlebih dahulu sebelum melangkah masuk ke masjid. Selain bertujuan menghapuskan kehadiran Islam di Melaka, lokasi ini turut dipilih kerana ia mudah diselenggara dan boleh diperkukuhkan semasa perang, satu lagi bentuk peniruan falsafah pertahanan kubu Melayu oleh Portugis. Justeru, tidak hairanlah kenapa falsafah ini dipergunakan Portugis sehabis mungkin untuk mempertahankan Melaka bukan saja dari ancaman Sultan Mahmud Shah (serangan dari Bentan dan Kampar) malah dari Kesultanan Acheh dan Kesultanan Johor pada abad ke-16 sebelum ia akhirnya tumbang pada tahun 1641 menerusi pakatan Belanda-Johor. Jika ia dibina dari asas runtuhan Kota Melaka, maka kita boleh bayangkan bagaimana Kota Melaka KMM berdiri gah walaupun diasak hebat oleh pihak musuh pada tahun 1511 sebelum dan selepas ia runtuh.

Jika ada merasakan seni pembinaan kota dan kubu pertahanan yang dibuat daripada batu-bata ini hilang selepas kejatuhan Melaka, anda salah. Ia tetap diteruskan oleh kerajaan-kerajaan Melayu lain termasuk pewaris KMM, Kesultanan Johor menerusi pembinaan Kota Johor Lama. Kota yang dibina pada tahun 1540 ini dibina di atas puncak sebuah bukit di tebing kiri hilir Sungai Johor dengan sebahagian tembok kota terletak di Tanjung Batu. Tembok ini terdiri daripada lapisan batu-batu pejal selebar tiga meter dan diturap dengan simen kapur.

Tembok tersebut turut dilengkapi dengan meriam-meriam yang bertanggungjawab mempertahankan kota berkenaan dari serangan musuh. Buktinya, selepas berjaya menghalau Kesultanan Johor dari Johor Lama, angkatan perang Portugal menemui 800 laras meriam di kota berkenaan. Apa yang ditonjolkan di Johor Lama merupakan penambahbaikan ilmu pembinaan kota dan kubu orang Melayu mengikut peredaran zaman. Sementara di Makam Tauhid pula, kota berkenaan yang pernah menjadi ibu kota Kesultanan Johor pada abad ke-17 itu dibina menggunakan batu-bata dan konkrit sebagai bahan binaannya.

Ini sekaligus menunjukkan bahawa orang Melayu mempunyai kemahiran membina seni bina dengan mengaplikasikan teknologi dan bahan konkrit. Lantas, amat munasabah menyatakan Kota Melaka versi KMM dibina menggunakan batu-bata dan diturap dengan simen serta dilengkapi dengan meriam-meriam untuk mempertahankan Melaka dari ancaman musuh. Dan berikutan tegapnya struktur kota berkenaan, maka tidak hairanlah mengapa British bergelut memusnahkan Kota Melaka versi Belanda ini pada tahun 1806 berikutan asas kota yang kukuh.

Saki-baki seni bina ini masih dapat dilihat sehingga hari ini hasil campur tangan Stamford Raffles yang bercuti sakit di Melaka ketika itu dan William Farquhar yang ditugaskan memusnahkan kubu berkenaan. Farquhar kemudiannya bertanggungjawab menyelamatkan dua pintu gerbang kota termasuk Gerbang Santiago daripada dimusnahkan pada tahun 1807.

Di samping itu, satu lagi ketinggian teknologi KMM ialah kewujudan kincir air di tebing Sungai Melaka. Menariknya, reka bentuk kincir air ini sama dengan reka bentuk kincir air di Timur Tengah. Kincir air ini berperanan sebagai alat untuk menimba dan mengalirkan air dari anak sungai untuk kegunaan pedagang. Lazimnya kincir berbentuk roda dibina di kawasan saluran sungai atau parit yang airnya deras bagi membolehkan pengayuh bergerak dan memusingkan roda.

Teknologi kincir air terdapat di Hama, Syria, negara China, India dan Eropah. Kincir air ini dikatakan ditemui semasa proses pembersihan dan pengindahan Sungai Melaka giat dijalankan pada tahun 2008. Di Nusantara, perkara ini bukan sesuatu yang baru kerana ia dibina oleh masyarakat yang duduk di kawasan pergunungan seperti suku Minang, Kerinci dan Jawa. Ini kerana dengan kincir air, air boleh dibawa ke tempat tinggi dari tempat rendah secara automatik.

Teknologi ini berkemungkinan diambil semasa perjalanan Hang Tuah ke Turki untuk membeli ubat bedil diperlukan untuk meriam-meriam Melaka dan ia direkodkan dalam Sejarah Melayu dan Hikayat Hang Tuah. Perjalanan beliau ke sana bukan sekadar untuk urusan diplomatik dan perdagangan semata-mata. Tidak mustahil, wujud pertukaran kemahiran antara kedua-dua kerajaan memandangkan Turki ketika itu diperintah Empayar Turki Uthmaniyyah dengan kedua-dua kerajaan mempunyai matlamat pembinaan empayar yang sama walaupun berada di dua bahagian dunia yang berbeza.

Justeru, tidak hairanlah mengapa angkatan Alburquerque terkesima melihat rampasan 3,000 laras meriam yang diambil dari Melaka dan itu cuma sebahagian sahaja. Melalui rombongan diplomatik ke negara-negara luar, peluang ini dimanfaatkan oleh KMM bukan setakat mengeratkan hubungan diplomatik dua hala tetapi juga mempelajari kemahiran diperlukan untuk memantapkan sektor pertahanan masing-masing. Dan tradisi ini diteruskan oleh kerajaan-kerajaan Melayu yang terkemudian dari Acheh hingga Johor.

Jika
kita ingin tahu sama ada masih wujud lagi kesan fizikal Kota Melaka versi KMM,
jalan terbaik ialah melalui dua cara, Radar Tujahan Tanah (GPR) dan radar
satelit pengimejan angkasa (SIR). Dua kaedah ini bertanggungjawab menemui sisa
bangkai bahtera Nabi Nuh a.s yang tersadai di Bukit Judi, Sirnak, Turki dan
runtuhan kota Ubar di Oman. Tidak mustahil melalui dua kaedah ini, kita bukan
saja dapat menemui sisa runtuhan Kota Melaka malah dapat menemui pelbagai lagi
tinggalan kerajaan-kerajaan lama Nusantara yang hanya menanti masa saja untuk
ditemui.

RUJUKAN:

Kosman,
Kamarul Afizi, Nik Abdul Rahman, Nik Hassan Shuhaimi dan Mokhtar, Noor Aisyah.
(2013). KEWUJUDAN KOTA MELAYU MELAKA. Institut Alam dan Tamadun Melayu (ATMA),
Universiti Kebangsaan Malaysia.


Kemarau Punca Orang Viking Tinggalkan Greenland

Orang Viking diketahui sudah menduduki selatan Greenland sejak abad ke-10 lagi – lebih tepat 980 Masihi. Tetapi pada pertengahan abad ke-15, mereka terpaksa meninggalkan kawasan tersebut secara misteri. Namun begitu, pengkaji arkeologi dari University of Massachusetts Amherst percaya sebab sebenar mereka meninggalkan Greenland ialah kemarau pada ketika itu.

Selepas mereka tiba di selatan Greenland atau Petempatan Timur pada akhir abad ke-10, kawasan tanah di situ dibersihkan dengan rumput ditanam untuk tujuan penternakan haiwan. Petempatan orang Viking pada ketika itu berkembang dengan satu ketika mencecah 2,000 orang. Tetapi bilangan populasi mereka menurun secara mendadak lebih 500 tahun kemudian.

Misteri penghijrahan keluar orang Viking dari Greenland memeningkan komuniti saintifik selama bertahun-tahun. Sebelum ini, ramai sejarawan beranggapan ia berlaku akibat penurunan suhu sekitar Greenland pada abad ke-15. Tempoh cuaca sejuk mendadak ini terutama di utara Lautan Atlantik digelar sebagai Zaman Ais Kecil.

Penurunan suhu didakwa mengakibatkan tanaman pertanian yang diusahakan tidak menjadi dan membunuh haiwan ternakan mereka. Malangnya, tiada bukti yang menyokong teori ini.

Lantas, bagi menjawab misteri ini, penyelidik-penyelidik dari University of Massachusetts Amherst mengambil sampel-sampel teras ais dari satu kawasan yang berkeluasan 1,000 km dan mempunyai ketinggian melebihi 2,000 meter. Satu lagi lokasi yang dipilih ialah Tasik 578 di mana ia berhampiran dengan kumpulan ladang terbesar yang wujud di Greenland semasa era Viking.

Dalam tempoh tiga tahun, mereka mengambil sampel-sampel sedimen dari tasik berkenaan di mana ia mewakili rekod suhu dalam tempoh 2,000 tahun. Setelah itu, semua sampel dianalisis di makmal untuk kajian lebih lanjut.

Dan hasilnya amat mengejutkan. Dalam tempoh orang Viking menduduki selatan Greenland, suhunya tidak banyak berubah. Tetapi keadaan tanah menjadi lebih kering seiring dengan perubahan masa. Hal ini mengundang masalah besar kepada penternak Viking di mana haiwan ternakan merupakan sumber protein yang amat diperlukan penduduk petempatan berkenaan.

Tanpa isu kemarau sekalipun, penternak terpaksa meletakkan haiwan ternakan mereka dalam kandang simpanan yang sesuai semasa musim sejuk. Apabila tiba musim bunga, haiwan ternakan yang lemah terpaksa dibawa ke padang-padang rumput bagi membolehkan ia meragut rumput.

Isu ini mengakibatkan penduduk Petempatan Timur tidak mempunyai sumber protein mencukupi untuk semua orang. Ini memaksa orang Viking ketika itu beralih kepada sumber protein seterusnya – mamalia laut. Bagaimanapun, aktiviti memburu haiwan ini dianggap merbahaya dan tidak menjanjikan hasil yang setimpal untuk semua usaha mereka.

Kali terakhir rekod penduduk wujud di situ ialah rekod perkahwinan Thorstein Olafsson dan Sigrid Björnsdóttir pada 1408. Situasi kemarau ini memaksa orang Viking berhijrah tetapi destinasi mereka tidak diketahui. Sesetengah daripadanya dikatakan berhijrah ke Iceland.

Penghijrahan ini didorong oleh faktor banyak ladang yang ditinggalkan di Iceland pada awal abad ke-15. Pada ketika itu, berlakunya epidemik penyakit berjangkit yang mengakibatkan ramai orang Viking mati. Dengan situasi di selatan Greenland kelihatan kurang baik, maka pilihan seterusnya ialah mendirikan kehidupan baru di Iceland.

RUJUKAN

Chadwick, J. (2022, 23 Mac). The Vikings left Greenland in the early 15th century due to DROUGHT – not falling temperatures as previously thought, study finds. Daily Mail.

Jarus, O. (2022, 31 Mac). Drought helped push the Vikings out of Greenland, new study finds. Live Science.

Sumber gambar: Cavan Images/Cavan/Getty Images


Melayu Bangsa Pelaut Agung Dalam Sejarah

Sebenarnya laut dan orang-orang Melayu tidak boleh dipisahkan. Ia ibarat irama dan lagu, aur dengan tebing atau isi dengan kuku. Kehidupan orang-orang Melayu pada zaman dahulu adalah berkisar sekitar pantai,pohon kelapa,pasir pantai,perahu dan kapal.

Ini kerana orang-orang Melayu pada zaman dahulu adalah pengembara,pedagang dan ahli pelayaran. Siapa yang dicanangkan berjaya berlayar mengelilingi dunia?Ferdinand Magellan. Namun yang anehnya mengapa beliau mengambil seorang anak kapal berbangsa Melayu,Hitam atau nama Sepanyolnya Enrique?

Mengapa Columbus gagal mengelilingi dunia? Kerana tiada navigator yang benar-benar tahu akan lautan Hindi tempat sebenar yang hendak dituju beliau. Bangsa Melayulah penguasa laut timur atau dalam bahasa Yunaninya Eritrean seas, oleh itu jika mahu menguasai lautan timur maka kuasailah orang Melayu atau berbaik dengan mereka. Inilah yang dibuat oleh para pelayar Arab dan Parsi tetapi tidak diendahkan Columbus.

Selain dari bangsa Phoenicia,Norseman atau Viking,terdapat satu bangsa lain di dunia yang mempunyai intuisi dan ‘sixth sense’ semulajadi tentang laut yakni bangsa Melayu Nusantara. Sejak dari zaman Mesir Purba sehingga ke Sumeria, bangsa ini diketahui berlayar mengelilingi dunia,mengembara dan berdagang.

Magellan tahu perkara yang tidak diendahkan oleh Christopher Columbus ini. Dia tahu rahsia yang tidak diketahui oleh Columbus.Sebab itu apabila Columbus sampai ke Amerika,ahli pelayaran Sepanyol kelahiran Itali ini melompat-lompat bersorak,menyangka dia telah berjaya sampai ke India dan mengatakan orang-orang tempatan sebagai Red Indian. Inilah yang cuba dielakkan oleh Magellan, ahli pelayaran Sepanyol kelahiran Portugis.

Melayu adalah dikenali sebagai bangsa pelaut. Bagaimana budaya sebagai seorang pelaut, meredah lautan bergelora sebenarnya telah mewujudkan sebuah reformasi hebat dalam Tamadun Melayu itu sendiri. Untuk menjadi seorang pelaut, seseorang harus mampu membina kapal-kapal yang hebat, yang tidak akan ranap di tengah ombak gelora lautan.

Orang Melayu mempunyai seni pelayaran.Ia boleh dianggap sebagai deria keenam orang Melayu yang tidak dimiliki bangsa lain di dunia.

Namun mereka boleh berbuat sebegitu seperti halnya memandu di lebuh raya.Orang Melayu dikenali boleh membina kapal laut,perahu dan juga sampan tanpa menggunakan pelan.Segala binaan perahu itu juga boleh diistilahkan sebagai psycho-shipbuilding.

Melayu adalah pelayar, pelaut, pengembara, lanun, pedagang dan tukang kapal yang dikenali umum oleh masyarakat dunia purba.Melayu dan Bani Jawi adalah ‘seafarers’ yang tinggi pengalaman mereka berkenaan laut sehingga dikatakan mereka ini lahir dari atas lautan dan bayu ombak.

Perahu Melayu atau ‘prau’/’parao’ (pharaoh?) kemungkinan besar (hipotesis) telah sampai ke bumi para Firaun di Mesir. Ini berdasarkan kajian ke atas kesusasteraan Akkadia dan Sumeria Purba. Kapal-kapal Melayu adalah di antara kapal-kapal yang datang dari laut-laut jauh yang disebut sebagai Dilmun, Magan dan Melluha,telah disebut di dalam prasasti-prasasti sastera Akkadia dan Sumeria.Menurut pengkaji budaya Melayu dari Eropah, adalah mungkin perkataan asli bagi bahasa Sumeria untuk sungai Tigris dan Furat adalah berasal dari asal-usul Malayo-Polinesia.

Di dalam bahasa Pangasinan (satu bahasa puak di Luzon), perkataan ‘siglat’ yang bermaksud pantas atau cepat mempunyai persamaan linguistik dengan kata ‘idigna’ bagi Sumeria dan ‘idiglat’ bagi Akkadia merujuk kepada sungai Tigris.Di dalam bahasa itu juga,kata ‘burakan’ yang bermaksud ‘gelombang’,’berayun-ayun’ atau ‘melayari’ adalah kelihatan sama dengan perkataan Sumeria ‘Buranun’ dan Akkadia bagi ‘Pu-rat-tu’ merujuk kepada sungai Furat.Dipercayai,perdagangan maritim besar-besaran telah terjadi di antara penempatan orang-orang berbahasa Malayo-Polinesian dari Pasifik hingga ke Lautan Hindi pada masa silam.

Bukti-bukti arkeologi dan rekod-rekod terawal India dan China menunjukkan penduduk Pengasinan telah berurusan dengan orang luar seawal abad ke-8 hingga abad ke-10 Masehi dan catatan ini merekodkan perdagangan pedagang China dengan orang-orang Pengasinan.Malah ketua kaum di Pengasinan juga pernah melawat China.Ingat,para pelaut Sepanyol dan Portugis berebut ke Nusantara adalah untuk mencari jalan kuno ‘Ophir’ yang menjadi ‘The King Solomon’s Mines’ pada zaman purba.Ini dijelaskan dalam manuskrip pengembara Sepanyol,Collecion General de Documentos Relativos a las Islas Filipinas.

Justeru, kajian demi kajian harus dilakukan bagaimana budaya “PELAUT” bangsa Melayu mampu memberi pengaruh kepada wilayah di sekitar ALAM MELAYU dan juga di luarnya? Mari bersama-sama saya menyelami sejarah TAMADUN AGUNG MELAYU.

Dalam buku Maritime Southeast Asia to 1500 tulisan Lynda Shaffler mengatakan bahawa tembikar-tembikar tanah liat adalah datang daripada budaya Melayu dan disebarkan oleh pelaut-pelaut Melayu ke kawasan sekitar Asia. Dalam menceritakan tentang ini, Lynda menyebut bahawa pelayar Melayu merupakan pelayar-pelayar yang mempunyai ilmu laut yang tinggi, berlayar merentasi lautan beribu-ribu batu tanpa bantuan kompas atau carta-carta bertulis.

Pelayar-pelayar melayu menggunakan angin, bintang, warna air laut, rupa bentuk gelombang laut untuk mengetahui lokasi. Mereka boleh tahu kedudukan sebuah pulau walaupun mereka masih berjarak 30 batu dari pantainya hanya dengan melihat tabiat burung-burung tertentu, haiwan dan tumbuhan laut dan juga rupa bentuk gelombang pada permukaan laut.

Bahkan budaya PELAUT bangsa Melayu sebenarnya telah membantu dan mengajar orang Cina dalam bidang perlayaran. Lynda Shaffler dipetik berkata demikian dalam bukunya yang menceritakan seperti berikut:

“Orang Cina juga tahu penduduk pulau ini sebagai pembina dan kru kapal laut serta akan terlibat perdagangan laut. Orang Cina sebenarnya telah banyak belajar daripada mereka. Orang Melayu mula membina kapal yang diperbuat dari tikar anyaman yang diperkukuhkan dengan buluh, sekurang-kurangnya beberapa beratus-ratus tahun SM dan ketika masa Dinasti Han (206 SM hingga 221 SM), orang Cina telah menggunakan layar itu.”

Lihat bagaimana budaya pelaut bangsa melayu mempengaruhi orang China. Tidak berhenti di situ, diceritakan juga bagaimana BUDAYA PELAUT BANGSA MELAYU ini membuatkan mereka mencipta sebuah teknologi yang melampaui zaman mereka.

Untuk menjadi seorang pelayar yang hebat, mesti mempunyai kapal yang hebat kelak bakat serta kemahiran yang ada hanyalah sia-sia. Sebagai contoh, Abu merupakan seorang rider sebuah motorsikal, dia sangat hebat berlumba namun sekiranya enjin motorsikalnya itu lemah, maka bakat Abu hanyalah sia-sia.

Justeru, apakah orang Melayu mempunyai kapal mereka sendiri? Saya membuat rujukan di internet, dan beberapa buah buku di luar sana dan saya mendapati bahawa sebenarnya orang Melayu mempunyai kemahiran tersendiri dalam membuat kapal, sebuah teknologi yang sangat canggih.

Pakar-pakar perkapalan Eropah misalnya telah menemui kapal-kapal Melayu dengan teknik pembuatan kapal ‘sewn-plank and lashed-lug’ di mana teknik ini hanya digunakan oleh orang Melayu sahaja ketika era Sriwijaya. Pakar arkeologi maritim, Pierre-Yves Manguin merasa amat terkejut ketika era Sriwijaya, pembina kapal Nusantara telah mencipta teknik pembuatan kapal yang amat maju, jauh dibandingkan dengan contoh-contoh tongkang China sezaman dengannya.

Bahkan menurut pendapat daripada
(http://depts.washington.edu/silkroad/texts/weilue/appendices.html) diceritakan bahawa seperti berikut:

“Memandangkan tiada bukti kukuh yang dapat mengesahkan kewujudan kapal besar dari rantau lain, dapatlah disimpulkan bahawa bangsa Melayu adalah yang pertama sekali membina kapal besar (1,000 tan ke atas) bermula dari kurun pertama masehi. Pada kurun ketiga pula kapal 7 tiang yang boleh dianggarkan melebihi 2,000 tan muncul dari dunia Melayu.”

Pertembungan antara armada Portugis yang sedang dalam perjalanan menyerang Melaka dengan sebuah kapal dari Aceh telah dicatatkan oleh Gaspar Correia membuktikan bahawa budaya pelaut ini sebenarnya telah menimbulkan reformasi hebat dalam komuniti Melayu itu sendiri.

“Her sides were so high that no one dared board her from any of the Portuguese ships; naos,caravellas and gales and she remained unscathed by the Portuguese fire because she had four layers of sheathing and the largest Portuguese artillery could only penetrate two. At length the governor sent out his own nao the Flor de la Mar. Inspite of this the jong managed to fend of the Portuguese attacks for two days and two nights and only succumbed when the Portuguese succeeded in removing her rudders which she carried outside as on the barges of Ribatejo”

Bahkan budaya pelaut orang Melayu ini telah memberi kesan yang cukup besar kepada sebuah wilayah yang bernama Madagascar.

Diceritakan bahawa orang Melayu pernah sampai ke Madagascar dan menjadi rulling clas di sana sehingga hari ini. Dari keturunan mereka yang beranak pinak di sini, bangsa Malagasy yang kemiripan budaya mereka dan bahasa mereka sangat dekat dengan Bangsa Melayu di alam Melayu ini.

Sebagai contoh, bahasa Malagasy sedikit banyak memiliki persamaan dengan bahasa Melayu Indonesia dan Bahasa Jawa. Untuk bahasa Melayu, horita (gurita), tanjona (tanjung), varatra (barat), hihy (gigi), fify (pipi), molotra mulut dan sebagainya. Sementara untuk bahasa Jawa, misalnya untuk pengiraan seperti roa (loro,dua), telo (telu, tiga), fito (pitu, tujuh) dan seterusnya.

Menurut sejarawan yang bernama OC Dahl, suku BANGSA MELAYU telah sampai ke Madagascar sejak tahun 686 SM. Di sinilah bangsa Melayu mendirikan sebuah kerajaan Merina yang terletak di tanah tinggi dan telah memerintah bangsa-bangsa pribumi di Madagascar.

Kesimpulannya, TAMADUN MELAYU merupakan sebuah tamadun agung yang harus dibanggakan oleh setiap anak muda bernama Melayu. Kalian harus berbangga dengan peninggalan nenek moyang kalian.

Inilah masa untuk anak Melayu ku kembali bangkit, jangan terus lena selepas 400 tahun kita dibuai mimpi indah sementara bangsa lain terus memahat nama dalam sejarah dunia.


Samodiva – Peri Hutan Penggoda Dalam Kisah Rakyat Bulgaria

Samodiva (juga dikenali sebagai samovila atau vila; samodivi atau samodivas secara jamak) merupakan suatu makhluk yang dapat ditemui di dalam kisah rakyat Balkan, atau lebih tepat, Bulgaria. Secara umum, makhluk ini merupakan lembaga atau pari-pari hutan yang muncul sebagai gadis jelita. Namun kadangkala, sesuatu itu tidak seharusnya dinilai menerusi rupa parasnya, Dalam kebanyakan kisah, Samodivi muncul sebagai makhluk yang berbahaya, atau paling tidak, bersifat nakal.

MAKHLUK DARI RIMBA YANG INDAH DARI MITOLOGI SLAVIC

Nama ‘samodiva’ terbentuk menerusi gabungan dua buah perkataan yang berbeza, iaitu ‘samo’ dan ‘diva’. ‘Samo’ bermaksud ‘sendirian’ sementara ‘diva’ pula bermaksud ‘rimba’ atau ‘indah’. Maka, nama samodiva secara literalnya bermaksud ‘makhluk indah dari rimba yang bersendirian (terasing dari manusia)’. ‘Samo’ membawa isyarat tentang sikapnya yang menghindari manusia sementara ‘diva’ pula menggambarkan sifatnya sebagai makhluk rimba yang indah.

Terdapat beberapa versi penceritaan tentang asal-usul samodivi. Salah satu versinya secara ringkas menyatakan bahawa mereka adalah puteri kepada Bendis, iaitu dewi bulan dan pemburuan bagi masyarakat Thracia. Dewi Bendis mempunyai kemiripan dengan Dewi Artemis dari Greek. Versi asal-usul ini sedikit-sebanyak bersesuaian dengan kedua-dua maksud yang dibawa oleh perkataan ‘diva’ pada nama samodiva; iaitu rimba (pemburuan) dan indah (bulan).

Versi lain pula mempercayai bahawa samodivi merupakan anak kepada lamia, iaitu suatu makhluk jahat berbentuk seperti naga dalam kisah rakyat Bulgaria. Namun, ada juga yang meyakini bahawa samodivi ini adalah roh wanita jahat yang tergantung di antara syurga dan neraka, atau gadis yang m4ti sebagai seorang perawan.

Walau apa sekalipun kisah berkenaan asal-usulnya, samodivi sering digambarkan sebagai gadis yang sangat jelita dan sentiasa awet muda. Mereka memiliki rambut yang panjang berwarna perang. Matanya pula berwarna biru terang. Mereka memakai gaun putih yang bersinar bak bulan sambil tali pengikat pinggangnya pula berwarna pelangi ataupun hijau. Selain itu, samodivi turut menghiasi kepala mereka dengan jambak bunga liar.

NARATIF LAZIM DALAM KISAH BERKENAAN SAMODIVA

Samodivi menetap di kawasan bergunung dan antara tempat kegemaran mereka termasuklah Gunung Pirin, Gunung Vitoasha, Gunung Rila dan Gunung Stara Planina. Mereka gemar menunggang rusa dan menggunakan ular sebagai tali pengekangnya. Mereka sangat melindungi tunggangan yang dinaiki dan akan menjampi sesiapa sahaja yang membvnuh rusa milik mereka, walaupun pembvnuhan tersebut adalah secara tidak sengaja. Jampi tersebut diyakini boleh mengakibatkan maut bagi orang tersebut.

Kisah-kisah berkenaan samodivi sering menggambarkan mereka sebagai makhluk yang berbahaya bagi manusia. Walaupun makhluk ini sangat gemar menari terutama apabila diiringi oleh mainan alat musik kaval atau seruling milik penggembala, mereka sering menggoda atau menculik penggembala untuk merampas alat musik tersebut.

Jika ada manusia malang yang bertembung dengan samodivi semasa mereka sedang menari, manusia tersebut akan dipujuk supaya menyertai mereka. Kemudian, manusia yang lazimnya tidak mampu mengikut rentak tarian mereka akan m4ti akibat kelelahan.

Namun dalam beberapa buah hikayat, dikisahkan bahawa manusia mampu mengatasi keupayaan samodiva, walaupun untuk sementara. Kuasa magis samodivi terletak pada pakaian mereka. Makanya, kelemahan mereka terdedah semasa sedang mandi. Oleh kerana itu, mereka perlu menjaga pakaian milik mereka dengan begitu berhati-hati agar tidak dicuri sekaligus mengakibatkan mereka kehilangan kuasa.

Dalam sebuah hikayat, diceritakan bahawa seorang penggembala yang bernama Ivalyo bertindak mencuri pakaian samodiva yang bernama Marika. Perbuatannya itu mengakibatkan Marika kehilangan sumber kuasa. Ivalyo kemudiannya mengahwini Marika dan tiga tahun kemudian, mereka dikurniakan zuriat.

Semasa pasangan itu mengadakan parti untuk meraikan kelahiran anak mereka, bapa pembaptis anak tersebut meminta agar Marika menari. Tatkala melihat tarian Marika, bapa pembaptis itu menyatakan bahawa Marika tidak menari seperti kebiasaan seorang samodiva. Kenyataan itu dibalas oleh Marika bahawa beliau tidak mampu menari dengan baik tanpa memakai gaun miliknya. Maka, bapa pembaptis itu pun meminta agar Ivalyo memulangkan semula gaun milik Marika yang telah lama disimpannya. Sebaik sahaja Marika mengenakan gaunnya itu, kuasanya yang hilang kini diraih semula dan beliau pun menghilangkan diri dari Ivalyo dan anak mereka buat selama-lamanya.

SAMODIVA MASIH TERUS HIDUP

Bahkan sehingga ke hari ini, terdapat masyarakat yang masih mempercayai kewujudan samodiva, terutama mereka yang hidup di kampung-kampung terpencil di Bulgaria. Berikutan kuasa yang mereka miliki dan ancaman bahaya yang sering mereka timpakan ke atas manusia, maka samodivi ini disikapi dengan rasa takut dan hormat.

Walaupun kepercayaan terhadap makhluk tersebut sudah berakar sejak zaman paganisme lagi, kedatangan Kristian tidak langsung melenyapkan kepercayaan tersebut malah menambahkan lagi rencah pada mitos samodivi. Sebagai contoh, samodivi dipercayai memelihara hari-hari cuti penganut Kristian, terutama sekali Hari Easter. Mereka malah dipercayai akan menghukum sesiapa sahaja yang tidak menghormati hari-hari cuti tersebut.

Oleh kerana itu, mitos-mitos yang menyelubungi samodivi ini mungkin akan terus hidup di zaman moden, selama mana masih ada yang mempercayai kewujudannya.

TERJEMAHAN:

DHWTY. (8 Disember 2018). Samodiva: The Life-Svcking Temptress and Wood Nymph of Bulgarian Folklore. Ancient Origins. https://www.ancient-origins.net/myths-legends-europe/samodiva-bulgarian-folklore-0011124


Perangai Pelik Perancis Yang Normalisasi Kahwin Dengan Orang Dah Mati

Perancis ini boleh kata macam-macam ada. Dari menara besi yang tak meraikan orang sendu hinggalah kelab yang memanjang rugi tapi menang trofi hanya satu. Di samping itu, Perancis juga merupakan satu-satunya negara di dunia yang membenarkan wanita berkahwin dengan ‘hantu’. Atau lebih tepat, nekrogami. Yakni, berkahwin dengan orang yang dah mati.

Bayangkan, setiap tahun negara itu menerima 50 permohonan untuk melakukan nekrogami – dan dari jumlah itu, hanya 25% sahaja ditolak. Selebihnya diluluskan. Makna kata, ada 37 orang wanita di Perancis yang berkahwin dengan orang mati pada setiap tahun. Kali dengan 10 tahun, dah cecah 370 orang.

Masalahnya, amalan ini bukan baru diluluskan sepuluh tahun lepas. Tetapi sudah semenjak 1960 lagi. Normalisasinya pula berlaku jauh lebih awal, iaitu semasa dan selepas Perang Dunia Pertama (1914-1918). Dah namanya perang, semua orang pun jadi bimbang.

Ini termasuk kalangan wanita yang hamil pranikah. Iyalah, munasabah juga mereka bimbang – waktu itu masing-masing sudah berbadan dua. Tetapi janji untuk bersama hingga hari tua tidak sempat pun dikotakan. Semua gara-gara pasangan terkorban di medan perang. Sampai bukan takat pelamin angannya saja musnah, masa depan anak dalam kandungan pun barangkali punah – andai tidak dinasabkan kepada bapa kandung.

Maka dengan sebab-musabab begitu, mereka pun memilih jalan nekrogami. Yakni berkahwin dengan mendiang tunang yang dah pun meninggal dunia. Kiranya, biarlah menjanda dan menjadi ibu tunggal sampai tua – asalkan anak dapat nasab bapa kandung dan diri sendiri dapat berkahwin dengan pasangan pilihan hati.

Cuma pada masa itu, belum ada dokumentasi tersusun dan rasmi. Jadi, sejarah tidak dapat mengetahui seberapa ramai dan bagaimana cara nekrogami tersebut dijalankan. Justeru, tanggal nekrogami diluluskan di Perancis hanya diletakkan beberapa dekad kemudian, iaitu pada 1960.

Ini berikutan peristiwa pecahnya Empangan Malpasset pada 2 Disember 1959 yang mengorbankan sehingga 423 orang – termasuk André Capra, tunang kepada Irène Jodard. Masa itu, Irène sudah pun hamil. Jadi, dia membuat permohonan kepada Presiden Charles de Gaulle supaya perkahwinannya dengan André dapat diteruskan.

Permohonan Irène meraih sokongan ramai termasuk pengamal media. Justeru, ia serta-merta diluluskan menerusi Artikel 171 dalam Kod Sivil Perancis yang dipinda setahun kemudian. Menerusi pindaan tersebut, nekrogami pun dibenarkan atas beberapa syarat.

Pertama, niat si mati untuk berkahwin perlu dibuktikan. Antaranya, menerusi rekod pembelian cincin atau gaun kahwin. Edaran kad jemputan juga diambil kira, di samping kesahihan daripada kedua-dua ibu bapa.

Ini seperti yang terjadi ke atas Magali Jaskiewics, yang sudah pun membeli gaun kahwin dan membuat aturan majlis dengan Dewan Perbandaran dua hari sebelum tunangnya terkorban dalam satu kemalangan. Dengan adanya dua bukti itu, perkahwinan Magali diluluskan dan dia sah bergelar isteri setahun kemudian.

Syarat kedua pula, pemohon perlu menyatakan sebab-sebab kukuh mengapa perkahwinan dengan si mati perlu diteruskan. Biasanya dalam bab ini, kebajikan anak dalam kandunganlah yang menjadi sebab utama – selain faktor kematian secara tragik seperti terkorban dalam perang, musibah alam, dan serangan pengganas. Ini seperti yang menimpa Irène Jordard, atau kalau mahu ambil contoh terkini, Etienne Cardiles yang kematian tunang akibat menjadi mangsa serangan pengganas di Champ Elysee pada 20 April 2017.

Apapun untuk menghindari penyelewengan, si pemohon diharamkan mewarisi harta mendiang. Ini termasuk kediaman dan perniagaan. Satu-satunya harta yang boleh dituntut adalah wang pencen dan insurans.

Ikutkan, amalan nekrogami ini berlaku di serata dunia. Termasuk Amerika Syarikat, Jerman, Korea Selatan, dan Thailand. Di China juga ada, cuma di sana terdapat dua konsep berbeza. Konsep pertama sebetulnya kurang sesuai disebut sebagai nekrogami. Sebab nekrogami ini maksudnya salah seorang masih hidup, berkahwin dengan orang yang dah mati.

Tetapi dalam konsep yang diamalkan di China sejak 200 M ini, dua-dua pun mati bujang. Mereka hanya disatukan atas persetujuan kedua-dua keluarga. Ini supaya si wanita dapat mengubah nama keluarga kepada nama keluarga suami, dan si lelaki pula boleh ada zuriat yang bakal memujanya sebagai nenek-moyang – dengan cara, ahli keluarga yang masih hidup mengambil anak angkat lalu menisbahkan nama kepadanya.

Amalan begini turut dilakukan andai anak lelaki sulung mati bujang. Ini supaya tidak berlaku langkah bendul dalam kalangan adik-beradik.

Konsep kedua pula tidak jauh berbeza dengan nekrogami di Perancis. Di mana, wanita yang kematian tunang boleh memilih sama ada mahu meneruskan perkahwinan dengan mendiang atau tidak. Kalau diteruskan, maka tempat pengantin lelaki dalam majlis akan diwakili oleh seekor ayam jantan putih. Kiranya, ayam inilah yang akan ‘bersanding’ dengan wanita tadi.

Ikutkan, satu-satunya hal yang membezakan antara nekrogami di Perancis dan China adalah pihak yang berinisiatif. Di China, nekrogami bukan eksklusif untuk kaum wanita sahaja. Keluarga kepada lelaki yang mati bujang pun boleh berinisiatif mengahwinkan mendiang. Antara caranya adalah dengan membeli mayat perempuan yang baru ditanam, lalu disatukan kedua-dua mayat dalam satu kubur yang sama.

Satu lagi cara lain adalah dengan merisik wanita yang sudi berkahwin dengan mendiang. Ini seperti yang berlaku di Shanghai pada kurun ke-19, di mana wanita hartawan dicatatkan lebih cenderung berkahwin nekrogami berbanding berpasangan dengan lelaki hidup. Sebabnya, mereka tidak perlu fikir soal ‘berhenti kerja’ dan ‘sibuk mengurus hal rumah tangga’. Setakat perlu jadi menantu yang baik, dan kalau perlu, mengambil anak angkat sebagai anak sendiri.

Apapun menjelang 1949, amalan nekrogami begini diharamkan di China. Semenjak itu, ia hanya dilakukan secara terpencil tanpa kelulusan dari pihak berkuasa.

RUJUKAN

Cox, Savannah. (2016, 22 March). ‘Til Death Don’t Us Part: A History of Ghost Marriage. All That Interesting.

Mancini, Mark. (2013, 2 December). Can You Legally Marry a Dead Person? Mental Floss.

O’Reilly, Edward. (2019, 28 January). Did you know: Why marrying dead people is possible in France. The Local.

Satapathy, Sagar. (2020). Do You Know? Marrying a Dead allowed in France. The News Insight.


Perkauman Di Amerika Syarikat Berlaku Kerana Hak Istimewa Kulit Hitam Masih Gagal Dilaksana

US tengah bergolak, dan ketika aku tanyakan apa sebabnya negara mereka jadi macam tu, ramai pula kalut duk kaitkan white supremacy dengan keistimewaan Melayu/Bumiputera.

Rasisme terhadap kaum berkulit hitam (Black people / Blacks) bukan sekadar isu White supremacy. White supremacist sejak tahun 1964 bukan lagi ancaman utama kepada Blacks macam KKK dulu.

White supremacist hari ni semua acah je. Ni kalau Kanya West jentik pun boleh cedera parah.

White supremacist suka tayang bendera Confederacy iaitu lambang negeri-negeri selatan yang isytihar kemerdekaan pada 1861 sebab enggan mansuhkan perhambaan.

Confederacy dikalahkan namun negeri-negeri Selatan masih tak nak layan Blacks secara sama rata. Tapi tu semua cerita lama.

Yang jadi masalah utama sekarang ialah keganasan polis dan juga rusuhan antara kaum yang berpunca daripada kemunduran sosioekonomi Blacks.

Blacks dilihat lebih cenderung terlibat dalam jenayah dan polis pun cenderung melihat diorang sebagai dangerous persons.

Selain insiden polis White menembak Black, Black pun tembak polis White, macam kejadian Dallas Shooting tahun 2016 di mana seorang lelaki Black (Micah Xavier Johnson) membunuh 5 pegawai polis White.

Rusuhan bukan saja berlaku antara Blacks dengan Whites tapi juga dengan kaum lain.

Pernah dengar Rusuhan Los Angeles tahun 1992 di mana Blacks dan kaum Korea saling menembak? Lebih 60 maut.

Kaum Korea waktu tu kena angkat senapang untuk defend kedai diorang daripada dirompak.

Hubungan antara Blacks dan Yahudi pun tak OK sampai berlaku Rusuhan Crown Heights tahun 1991. Sebab tu Democrat tak boleh namakan Bernie Sanders sebagai calon presiden.

Civil Rights Act tahun memberi taraf sama rata kepada Blacks, tapi atas nama saja. Hakikatnya jurang sosioekonomi antara Blacks dan kaum-kaum lain adalah sangat jauh.

Sebab itu gerakan Civil Rights pada 1950-an & 1960-an yang dipimpin oleh Martin Luther King Jr bukan saja memperjuangkan kesamarataan tetapi juga menuntut peluang pendidikan dan pekerjaan.

Tanpa dua benda ni, “equality” tak ada makna sebab Blacks akan kekal jadi “unequal”.

Maka kerajaan US memperkenalkan “affirmative action” bagi Blacks iaitu dasar yang memberi keistimewaan kepada kaum tertentu, misalnya kuota dalam pendidikan dan pekerjaan.

Tanpa benda ni, orang boleh je tak nak ambil Blacks bekerja. Nak masuk universiti pun susah sebab tak kan nak harapkan Blacks ni dapat bersaing dengan Whites dalam masa singkat. Blacks dah ketinggalan 100-200 tahun, jadi kena ada tindakan drastik.

Tapi tak semua orang puas hati dasar sedemikian, terutamanya Whites yang anggap ia sebagai “reverse racism”. Seolah-olahnya kalau dilahirkan sebagai Whites, maka tak guna nak jadi cemerlang sebab Blacks tetap akan ambil tempatnya.

Itu yang membawa kepada kes UC Davis vs. Bakke tahun 1978 apabila seorang lelaki White bernama Allan Bakke telah sue University of California at Davis sebab permohonannya ditolak akibat kuota dah penuh. Keputusan hakim kata kuota adalah “unconstitutional”.

Itu memberi kesan kepada pelaksanaan affirmative action bagi Blacks. Macam mana nak laksanakan affirmative action tanpa kuota yang jelas.

Selain itu, US juga dilanda krisis ekonomi yang teruk pada 1970-an, membolehkan Parti Republican mendominasi politik US.

Sebagai parti yang pro-kapitalisme pasaran bebas (free market), Republican kata masalah ekonomi boleh diatasi dengan kurangkan campur tangan dalam ekonomi.

Republicans anggap affirmative action tak adil dan tak efisien, sebaliknya kena amalkan meritokrasi dan biar pasaran yang tentukan. Kalau pasaran nak ambil Blacks, ambil; kalau tak nak, tak boleh paksa.

Sebab itu majoriti Blacks tak nak undi Republicans lagi, walaupun Lincoln adalah Republican, Eisenhower yang mengarahkan National Guard untuk melindungi pelajar Black ke Little Rock High School pun Republican. Senator Black pertama pun Republican.

Dalam Republican hari ini masih ada ahli Blacks (Black Republican), bukan sebab diorang perasan diri White, atau nak jadi lebih putih dari orang putih (macam kalau kita minat budaya Melayu kita akan dicop nak jadi lebih Melayu dari Melayu) tapi diorang lebih pro pasaran bebas.

Black Republicans macam Thomas Sowell banyak menulis buku kritik affirmative action. Bagi dia affirmative action akan buat Blacks harapkan tongkat, tak berdaya maju, tak mampu nak bersaing dengan Whites.

Selepas Bill Clinton (Democrat) naik pada 1993, baru affirmative action dibincangkan semula. Tapi malangnya Republican menang mid-term election tahun 1994 dan menguasai Kongres sehingga tahun 2006, agenda affirmative action sekali lagi jadi backburner.

Selepas Obama jadi presiden pada tahun 2008, ramai harap dia dapat merancakkan affirmative action bagi Blacks. Tapi dia pun mengalami masalah sama macam Clinton juga, kalah mid-term election 2010, tak dapat nak buat dasar untuk memperbaiki sosioekonomi Blacks.

Malah isu perkauman jadi semakin serius di zaman Obama, sampai berlaku Dallas Shooting.

Salah satu sebab Trump menang pilihanraya 2016 pun sebab ramai Whites masih anggap Blacks dapat advantage dalam pendidikan & pekerjaan, walaupun realiti adalah sebaliknya.

Kaum Asia (Asian-American) terutamanya Cina (Chinese-American) pun antara yang paling tak suka dengan affirmative action. Cina ni pendukung meritokrasi, jadi diorang bengang lah Blacks yang dapat score lebih rendah tapi masuk universiti.

Jadi dah hampir 60 tahun pun masih tiada konsensus tentang affirmative action, kedudukan Blacks tak dapat diperbaiki & terperangkap dalam kemiskinan.

Bila miskin maka lebih mudah terjebak dalam jenayah, dan itu menambah lagi diskriminasi terhadap Blacks, jadi “vicious cycle”.

Dalam konteks Malaysia, salah satu punca ketegangan kaum sehingga mencetuskan peristiwa 13 Mei 1969 adalah jurang ekonomi antara kaum. Sebab itu kerajaan Tun Razak memperkenalkan Dasar Ekonomi Baharu (DEB) untuk merapatkan jurang sosioekonomi antara kaum.

Malah DEB bukan saja benefit kaum Melayu/Bumi malah non-Bumi pun dapat manfaat sekali. Tak caya cari statistik DEB sendiri.

Kedudukan istimewa dalam konteks Malaysia bukan “supremacy” tapi “affirmative action” macam keistimewaan bagi Blacks di US juga.

Pemansuhan keistimewaan tak akan terus selesaikan masalah perkauman malah akan memperhebatkan lagi masalah.

Melainkan korang ada solusi lain.